amanoisuno/poet huggingface dataset:
詠月 朱貞白
當塗當塗見，蕪湖蕪湖見。八月十五夜，一似沒柄扇。
詠螃蟹 朱貞白
蟬眼龜形脚似蛛，未嘗正面向人趨。如今飣在盤筵上，得似江湖亂走無。
句  其一 朱貞白
倒排雙陸子，稀插碧牙籌。既似柿牛妳，又如鈴馬兜。鼓搥并㩧箭，直是有來由。
句  其二 朱貞白
一夜小園開似雪。
句 邵拙
萬國未得雨，孤雲猶在山。
句 羅穎
嫚侮羣豪誇大度，可憐容得辟陽侯。
魰 劉吉
八珍一箸千金價，往往精庖賤惠文。莫道形模大剛拙，剖珠也解獻殷勤。
句 劉吉
一箭不中鵠，五湖歸釣魚。
送季大夫牧舒州 湯悅
却下烏臺建隼旟，侯封歸去襲龍舒。嚴霜尚滿辭天闕，甘雨看隨入境車。
奉和聖制送鄧王牧宣城 湯悅
千里陵陽同陝服，鑿門胙土寄親賢。曙烟已別黄金殿，晚照重登白玉筵。江上浮光宜雨後，郡中遠岫列窗前。天心待報期年政，留與工師播管弦。
鼎臣學士侍郎以東館庭梅昔翰苑之毫末今復半枯向時同僚零落都盡素髮垂領茲唯二人感舊傷懷發於吟詠惠然好我不能無言輒次來韻攀和 湯悅
憶見萌芽日，還憐合抱時。舊歡如夢想，物態暗還移。素豔今無幾，朱顔亦自衰。樹將人共老，何暇更悲絲。
再次前韻代梅答 湯悅
託植經多稔，頃筐向盛時。枝條雖已故，情分不曾移。莫向階前老，還同鏡裏衰。更應憐墮葉，殘吹挂蟲絲。
鼎臣學士侍郎楚金舍人學士以再傷庭梅詩同垂寵和清絕感歎情致俱深因成四十字陳謝 湯悅
人物同遷謝，重成念舊悲。連華得瓊玖，合奏發塤篪。餘枿雖無取，殘芳尚獲知。問君何所似，珍重杜秋詩。
謁聖林 楊文郁
悠悠往古繼來今，天地無窮照孔林。兩到金絲堂下拜，門生無負百年心。
句 駱仲舒
張鴻詩在楞伽峽，韓愈碑留燕喜亭。
偈 釋省念
今年六十七，老病隨緣且遣日。今年記却來年事，來年記著今朝日。
偈 釋省念
白銀世界金色身，情與非情共一真。明暗盡時俱不照，日輪午後示全身。
句  其一 釋省念
一言截斷千江口，萬仞峰前始得玄。
句  其二 釋省念
萬里神光都一照，誰人敢並日輪齊。
贈成務崇 孟嘏
同呼碧嶂前，已是十餘年。話別非容易，相逢不偶然。多爲詩酒役，早免利名牽。幸有歸真路，何妨學上玄。
句 孟嘏
詩酒獨游寺，琴書多寄僧。
贈天台逸人 廖融
移檜托禪子，携家上赤城。拂琴天籟寂，欹枕海濤生。雪白寒峰晚，鳥歌春谷晴。又聞求桂楫，載月十洲行。
題寺古檜 廖融
何人見植初，老對梵王居。山鬼暗栖托，樵夫難破除。聲高秋漢迥，影倒月潭虛。盡日無僧繞，清風長有餘。
夢仙謠 廖融
琪木扶疏繫辟邪，麻姑夜宴紫皇家。銀河旌節摇波影，珠閣笙簫吸月華。翠鳳引游三島路，赤龍齊別五雲車。星稀猶倚虹橋立，擬就張騫搭漢槎。
退宮妓 廖融
神仙風格本難儔，曾從前皇翠輦游。紅躑躅繁金殿暖，碧芙蓉笑水宮秋。寶車鈿剝陰塵覆，錦帳香消畫燭幽。一旦色衰歸故里，月明猶夢按梁州。
謝翁宏以詩百篇見示 廖融
高奇一百篇，見造化工全。積思游滄海，冥搜入洞天。神珠迷罔象，瑞玉匪雕鑴。休嘆不得力，離騷千古傳。
書伍彬屋壁 廖融
圓塘綠水平，魚躍紫蒓生。要路貧無力，深村老退耕。犢隨原草遠，蛙傍塹籬鳴。撥棹茶川去，初逢穀雨晴。
贈王正己 廖融
吟高鄙俗流，傲逸訪巢由。古寺尋僧飯，寒巖衣鹿裘。園桃山鼠嚙，崖蜜獵人偷。遂這箇清性，浮生不苟求。
贈狄渙 廖融
高卧白雲鄉，崖泉對閣凉。守貧無屬道，多病數求方。耕犢驚雷斃，寒蕪入圃荒。如何帝未夢，吟苦頂鋪霜。
句  其一 廖融
雲穿搗藥屋，雪壓釣魚船。
句  其二 廖融
松風吹髮亂，巖溜濺碁寒。
句  其三 廖融
圭竇先知曉，盆池別見天。
存目 廖融
詩題：酬皇甫冉西陵見寄詩：西陵潮已漏，島嶼沒中流。越客依風水，相看南渡頭。寒光生極浦，暮雪映滄州。何事揚帆去，空驚海上鷗。
宮詞 翁宏
又是春殘也，如何出翠帷。落花人獨立，微雨燕雙飛。寓目魂將斷，經年夢亦非。那堪嚮秋夕，蕭颯暮蟾輝。
秋風曲 翁宏
又是秋殘也，無聊意若何。客程江外遠，歸思夜深多。峴首飛黄葉，湘湄走白波。仍聞漢都護，今歲合休戈。
贈衡山廖融南遊 翁宏
病卧瘴雲間，莓苔漬竹關。孤吟牛渚月，老憶洞庭山。壯志潛消盡，淳風竟未還。今朝忽相遇，執手一開顔。
句  其一 翁宏
風高弓力大，霜重角聲干。
句  其二 翁宏
客帆來異域，別島落蟠桃。
句  其三 翁宏
寒清萬國土，冷鬭四維根。
句  其四 翁宏
漏光殘井甃，缺影背山椒。
句  其五 翁宏
萬木殘秋裏，孤舟半夜猿。
句  其六 翁宏
因尋買珠客，誤入射猿家。
句  其七 翁宏
何處殘春夜，和花落古宮。
句  其八 翁宏
孤舟半夜雨，上國十年心。
懷翁宏 王元
獨夜思君切，無人知此情。滄洲歸未得，華髮別來生。孤館木初落，高空月正明。遠書多隔歲，猶念沒前程。
題鄧真人遺址 王元
三千功滿輕升去，留得山前舊隠基。但見白雲長掩映，不知浮世幾興衰。松梢風觸霓旌動，棕葉霜沾鶴翅垂。近代無人尋異事，野泉噴月瀉秋池。
悼李韶 王元
韶也命何奇，生前與世違。貧棲古梵剎，終著舊麻衣。雅句僧抄遍，孤墳客吊稀。故園今孰在，應見夢中歸。
句  其一 王元
伴行唯瘦鶴，尋寺入深雲。
句  其二 王元
江城賣藥常將鶴，古寺看碑不下馿。
題全義分水嶺 伍彬
前賢功及物，禹後杳難儔。不及古今色，平分南北流。寒衝山影岸，清繞荻花洲。盡是朝宗去，潺湲早晚休。
句  其一 伍彬
稚子出看莎徑沒，漁翁來報竹橋流。
句  其二 伍彬
踪跡未辭鴛鷺客，夢魂先到鷓鴣村。
贈藴上人 王正己
佛法詩名誰更繼，未聞隨分謁侯王。洗盂秋澗日華動，搗藥夜堂雲氣香。苔蘚亂青封疊石，杉松濃影過空牆。若非火嶽□□地，那得吾師住久長。
贈廖融 王正己
湖南雖不就卑官，高卧深雲道自安。病起坐當秋閣迥，酒醒吟對夜濤寒。爐中藥熟分僧服，榻上琴閑借我彈。幸遇清朝有良鑒，退身爭忍似方干。
偈 豐禪師
駿馬機前異，遊人肘後懸。既參雲外客，試爲老僧看。
句 豐禪師
雪嶺梅花綻，雲洞老僧驚。
壽陽山 石仲元
平原翠削萬瓊瑰，頓轡塵沙眼暫開。文網牽人寧底急，未妨特特看山來。
句  其一 石仲元
地連錦野東西去，水接朱川次第來。
句  其二 石仲元
石壓木斜出，岸懸花倒生。
吟贈夢英大師 王著
到處聞人乞篆蹤，學來年久有深功。墨池闊類湘江水，筆塚高齊太華峰。金錫罷飛新解虎，鐵盂收掌舊降龍。知師吟戀烟村景，不肯迴頭望九重。
禁林讌會之什 梁周翰
寶書驚絕耀天章，飛白親題賜玉堂。瑞彩上騰流素月，朗河下注映丹牆。鶴盤吳嶼雙翎健，鵲顧雕陵巨翼長。遊霧半收懸組練，輕雲斜拂駐鸞皇。墨池併獲三奇寶，翠琰俱生五色光。陪讌禁林知有幸，叩頭遥祝萬年觴。
題義門胡氏華林書院 梁周翰
知有英儒伯始孫，聚書講學賁邱園。征搜合副來賢詔，旌表宜題遍德門。舉族爲人俱孝弟，深幽何草不蘭蓀。小冠子夏來相示，詩版因憑寄竹軒。
句  其一 梁周翰
誰似金華楊學士，十聯詩在御屏間。
句  其二 梁周翰
百花將盡牡丹坼，十雨初晴太液春。
句  其三 梁周翰
宿雨一番蔬甲拆，春山幾處茗旗香。ff。
寄懷英公大師清交 馬去非
雲隠秋鴻水隠魚，相思難得惠休書。遥聞養性棲蓮岳，不肯携筇入帝都。金殿聖緣應未斷，玉堂知己漸凋疏。何人曾得陪高論，頭戴神羊馬大夫。
宿山寺 孟貫
溪山盡日行，方聽遠鐘聲。入院逢僧定，登樓見月生。露垂羣木潤，泉落一巖清。此景關吾事，通宵寐不成。
贈棲隠洞譚先生 孟貫
先生雙鬢華，深谷卧雲霞。不伐有巢樹，多移無主花。石泉春釀酒，松火夜煎茶。因問山中事，如君有幾家。
歸雁 孟貫
春至衡陽雁，思歸塞路長。汀洲齊奮翼，霄漢共成行。雪盡翻風暖，寒收度月凉。直應到秋日，依舊返瀟湘。
過秦嶺 孟貫
古今傳此嶺，高下勢崢嶸。安得青山路，化爲平地行。蒼苔留虎跡，碧樹障溪聲。欲過一回首，踟躕無限情。
山中夏日 孟貫
深山宜避暑，門戶映嵐光。夏木蔭溪路，晝雲埋石床。心源澄道靜，衣葛蘸泉凉。算得紅塵裏，誰知此興長。
宿故人江居 孟貫
渡口樹冥冥，南山漸隠青。漁舟歸舊浦，鷗鳥宿前汀。靜榻懸燈坐，閒門對浪扃。相思頻到此，幾番醉還醒。
寄伍喬 孟貫
蹉跎春又晚，天末信來遲。長憶分携日，正當摇落時。獨遊饒旅恨，多事失歸期。君看前溪樹，山禽巢幾枝。
山中訪人不遇 孟貫
負琴兼杖藜，特地過巖西。已見竹軒閉，又聞山鳥啼。長松寒倚谷，細草暗連溪。久立無人事，烟霞歸路迷。
贈隠者 孟貫
世路爭名利，深山獨結茅。安情自得所，非道豈相交。百尺松當戶，千年鶴在巢。知君於此景，未欲等閒拋。
寄暹上人 孟貫
聞罷城中講，來安頂上禪。夜燈明石室，清磬出巖泉。欲訪慚多事，相思恨隔年。終期息塵慮，接話虎溪邊。
江邊閒步 孟貫
閒來南渡口，迤邐看江楓。一路波濤畔，數家蘆葦中。遠汀排晚樹，深浦漾寒鴻。吟罷慵回首，此情誰與同。
過王逸人園林 孟貫
谷口何時住，烟霞一徑深。水聲離遠洞，山色出疏林。雪彩從沾鬢，年光不計心。自言人少到，猶喜我來尋。
寄李處士 孟貫
僧話磻溪叟，平生重赤松。夜堂悲蟋蟀，秋水老芙蓉。吟坐倦垂釣，閒行多倚筇。聞名來已久，未得一相逢。
夏日寄史處士 孟貫
掩關苔滿地，終日坐騰騰。暑氣冷衣葛，暮雲催燭燈。寂寥知得趣，疏懶似無能。還憶舊遊否，何年別杜陵。
夏日登瀑頂寺因寄諸知己 孟貫
曾於塵埃望，此景在烟霄。巖靜水聲近，山深暑氣遥。杖藜青石路，煮茗白雲樵。寄語爲郎者，誰能訪寂寥。
早秋吟眺 孟貫
新秋初雨後，獨立對遥山。去鳥望中沒，好雲吟裏還。長年慚道薄，明代取身閒。從有西征思，園林懶閉關。
送江爲歸嶺南 孟貫
舊山臨海色，歸路到天涯。此別各多事，重逢是幾時。江行晴望遠，嶺宿夜吟遲。珍重南方客，清風失所思。
山中答友人 孟貫
偶愛春山在，因循值暑時。風塵非所願，泉石本相宜。坐久松陰轉，吟餘蟬韻移。自慚疏野甚，多失故人期。
山齋早秋雨中 孟貫
深居少往還，卷箔早秋間。雨灑吟蟬樹，雲藏嘯狖山。炎蒸如便退，衣葛亦堪閒。靜坐得無事，酒卮聊暢顔。
送人遊南越 孟貫
孑然南越去，替爾畏前程。見說路歧嶮，不通車馬行。瘴烟迷海色，嶺樹带猿聲。獨向山家宿，多應鄉思生。
酬東溪史處士 孟貫
咫尺東溪路，年來偶訪遲。泉聲迷雨夜，花片落空枝。石徑逢僧出，山床見鶴移。貧齋有琴酒，曾許月圓期。
秋江送客 孟貫
秋風楚江上，送子話遊遨。遠水宿何處，孤舟春夜濤。浦雲沈雁影，山月照猿嗥。莫爲饑寒苦，便成名利勞。
寄山中高逸人 孟貫
烟霞多放曠，吟嘯是尋常。猿共摘山果，僧鄰住石房。躡雲雙屐冷，採藥一身香。我憶相逢夜，松潭月色凉。
懷友人 孟貫
浮世況多事，飄流每嘆君。路岐何處去，消息幾時聞。吟裏落秋葉，望中生暮雲。孤懷誰慰我，夕鳥自成羣。
冬日登江樓 孟貫
高樓臨古岸，野步晚來登。江水因寒落，山雲爲雪凝。遠村雖入望，危檻不堪憑。親老未歸去，鄉愁徒自興。
寄張山人 孟貫
草堂南澗邊，有客嘯雲烟。掃葉林風後，拾薪山雨前。野橋通竹徑，流水入芝田。琴月相親夜，更深戀不眠。
清洛喜英公大師相訪 許仲宣
方袍紫染出彤庭，久在林泉養性靈。無事撓心長見醉，有名傳世不曾醒。多年別我頭先白，此日逢師眼倍青。記得上都相會否，夜飛杯篆老君經。
鍾山寺 樂史
千峰夾一徑，一徑花枕泉。聽泉復看花，行到鍾山前。古寺雲生屋，高僧月伴禪。自慚留一宿，匹馬又朝天。
訪白陂陳處士  其一 樂史
沿溪復踐雲，雲邊訪道人。水聲齊入耳，山色來遶身。聞君話經濟，使我開精神。少微星在此，飛詔何因循。
訪白陂陳處士  其二 樂史
清風不見面，白汗如波流。走來君洞裏，雲樹冷颼颼。更瀉葡萄綠，千杯沃倒愁。魂疑更回首，殘熱又爲讎。
慈竹 樂史
蜀中何物靈，有竹慈爲名。一叢闊數步，森森數十莖。長莖復短莖，枝葉不崢嶸。去年筍已長，今年筍又生。高低相倚頼，渾如長幼情。孝子侍父立，順孫隨祖行。慈愛必孝順，根枝信天成。吾聞唐之人，孝行常忻忻。鄆州張公藝，九世同一門。大帝聞其名，衡茅降至尊。馮宿丱歲時，隨父廬祖墳。父子相隨孝，靈芝特地春。北海呂元簡，四世爲家主。以至牛馬羊，異母皆相乳。虞鄉董恭直，鞠養諸孤遺。鴝鵒與鴉鵲，同巢而共枝。孝行動天地，鳥獸皆隨時。又聞猓然獸，死不相棄離。{蜳攵}𧍪與鮫魚，子母長相隨。獸面而人心，此獸信有之。獸心而人面，其人誠可悲。李鈞爲侍御，棄母在溫州。母因殍餓死，甘旨何悠悠。光祿李玕者，亦是斯人流。有母不侍養，異居經千秋。唐家法網寬，貸死流遐陬。崔湜爲侍郎，天子賜瓜香。携歸與愛妾，老母不得嘗。一旦惡貫盈，殺之於路傍。越公鍾紹京，至孝何殊常。少時得果瓜，先解進高堂。長大遇玄宗，榮華不可當。孝者名常新，逆者污人倫。人既不如竹，乃是一埃塵。夫爲人子者，莫若事尊親。夫爲人父者，莫若教兒孫。積善與行孝，可以立其身。我願移此竹，栽於率土濱。使彼行人見，皆爲慈孝人。樵童見此竹，且莫伐爲薪。
詠華林書院 樂史
能爲孝義復爲文，惟有君家事漸新。旌表已迎金殿敕，子孫常宴杏園春。親情廣闊追隨大，鼓笛喧勝嫁娶頻。更置書堂書萬卷，不辭延待四方人。
句 魏元吉
去來無蹤跡，大塊一飛塵。
題鎮戎軍廳壁 張繼常
夜聞磧外鈴聲苦，曉聽城頭畫角哀。不是感恩心似鐵，誰人肯向此間來。
贈英公大師 李鑄
僧門奇士有英公，篆隸高能世莫窮。五色彩毫傳夢寐，三乘真諦達虛空。賜衣深染函關上，寵號光呼柰苑中。幸對風情添逸趣，好陪清話在蓮宮。
題歙州問政山聶道士所居 黄台
千尋練带新安水，萬仞花屏問政山。自少雲霞居物外，不多塵土到人間。壺懸仙島吞舟罷，椀浸星宮沈水閑。寶籙篋垂金縷带，絳囊絳鎖玉連環。靜張棋勢鋪還打，默考仙經補又刪。床並葛鞋寒兔伏，窗橫檉几老龍跧。溪童乞火朝敲竹，山鬼聽琴夜撼{枦睘}。草暗碧潭思句曲，松昏紫氣度深關。龜成淺甲毛猶綠，鶴化幽翎頂更殷。阮洞神仙分藥去，蔡家兄弟寄書還。黄精苗倒眠青鹿，紅杏枝低挂白鷳。容易煮茶供客用，辛勤栽果與猿攀。常尋靈穴通三島，擬過流沙化百蠻。新隠漸開侵月窟，舊林猶悅枕沙灣。手疏俗禮慵非傲，肘護靈方臂不慳。海上使頻青鳥黠，篋中藏久白馿頑。筇枝健拄菖蒲節，筍櫛高簪玳瑁斑。花氣熏心香馥馥，澗聲聆耳冷潺潺。高墳自掩浮生骨，短晷難窮不死顔。早晚重逢蕭塢客，願隨芝蓋出塵寰。
題青紗連二枕 秦南運
陰香裝豔入青紗，還與敧眠好事家。夢裏却成三色雨，枕山不敢鬭清華。
送從弟舍人入蜀 劉兼
嘉陵江畔餞行車，離袂難分十里餘。慷慨莫誇心似鐵，留連不覺淚成珠。風光川谷梅將發，音信雲天雁未疏。立馬舉鞭無限意，會稀別遠擬何如。
再見從弟舍人 劉兼
屈指依稀十五年，鸞臺秘閣位相懸。分飛淮甸雁行斷，重見江樓蟾影圓。滯跡未偕朝北闕，高才方命入西川。願君通理須還早，拜慶慈親几杖前。
春晚寓懷 劉兼
一承兌澤蒞方州，八度春光照郡樓。好景幾時官吏醉，名山時領管弦遊。空花任爾頻侵眼，老雪從他漸滿頭。歸去杜陵池閣在，只能歡笑不能愁。
送文英大師 劉兼
屈指平陽別社蓮，蟾光一百度曾圓。孤雲自在知何處，薄宦參差亦信緣。山郡披風方穆若，花時分袂更凄然。摇鞭相送嘉陵岸，迴首羣峰隔囊邊。
早秋遊湖上亭 劉兼
摇落江天萬木空，雁行斜戛塞垣風。征閨搗月離愁遠，舊館眠雲旅夢通。郢客豈能陪下里，臯禽爭肯戀樊籠。此心曠蕩誰相會，盡在南華十卷中。
征婦怨 劉兼
金閨寂寞罷粧臺，玉筯欄干界粉腮。花落掩關春欲暮，月圓欹枕夢初迴。鸞膠豈續愁腸斷，龍劍難揮別緒開。曾寄錦書無限意，塞鴻何事不歸來。
寄高書記 劉兼
齊朝慶裔祖敖曹，麟角無雙鳳九毛。聲價五侯爭辟命，文章一代振風騷。醉琴自寄陶家意，夢枕誰聽益郡刀。補衮應星曾奏舉，北山南海孰爲高。
晚樓寓懷 劉兼
薄暮疏林宿鳥還，倚樓垂袂復憑欄。月沉江底珠輪凈，雲鎖峰頭玉葉寒。劉毅暫貧雖壯志，馮唐將老自低顔。無言獨對秋風立，擬把朝簪換釣竿。
偶有下殤因而自遣 劉兼
彭壽殤齡共兩空，幻泡緣影夢魂中。缺圓宿會長如月，飄忽浮生疾似風。脩短百年先後定，賢愚千古是非同。南柯太守知人意，休問陶陶塞上翁。
旭川祁宰思家而卒因述意呈秦川知己 劉兼
歲稔民康絕訟論，政成公暇自由身。朝看五馬閑如社，夜擁雙姬暖似春。家記不憂憑冢子，官資無愧是朝臣。豈同齷齪祁員外，至死悲凉一婦人。
偶聞官吏舉請輒有一篇寄呈成都府從弟舍人 劉兼
官吏潜陳借寇詞，宦情鄉夢兩相違。青城錦水無心住，紫閣蓮峰有意歸。張翰鱸魚因醉憶，孟光書信近春稀。黄茅瘴色看看起，貪者猶疑別是機。
春遊 劉兼
柳成金穗草如茵，載酒尋花共賞春。先入醉鄉君莫問，十年風景在三秦。
再看光福寺牡丹 劉兼
去年曾看牡丹花，蛺蝶迎人傍綵霞。今日再遊光福寺，春風吹我入仙家。當筵芬馥歌脣動，倚檻嬌羞醉眼斜。來歲未朝京闕去，依前和露載歸衙。
從弟舍人惠茶 劉兼
曾求芳茗貢蕪詞，果沐頒霑味甚奇。龜背起紋輕炙處，雲頭翻液乍烹時。老丞倦悶偏宜矣，舊客過從別有之。珍重宗親相寄惠，水亭山閣自携持。
登郡樓書懷三首  其一 劉兼
烟雨樓臺漸晦冥，錦江澄碧浪花平。卞和未雪荆山耻，莊舄空傷越國情。天際寂寥無雁下，雲端依約有僧行。登高欲繼離騷詠，魂斷愁深寫不成。
登郡樓書懷三首  其二 劉兼
邊郡荒凉悲且歌，故園迢遞隔烟波。琴聲背俗終如是，劍氣衝星又若何。朝客漸通書信少，釣舟頻引夢魂多。北山更有移文者，白首無塵歸去麽。
登郡樓書懷三首  其三 劉兼
莫嗔阮氏哭途窮，萬代深沉恨亦同。瑞玉豈知將抵鵲，鉛刀何事却屠龍。九夷欲適嗟吾道，五柳終歸效古風。獨倚郡樓無限意，滿江烟雨正冥濛。
春夕遣懷 劉兼
窮通分定莫凄凉，且放歡情入醉鄉。范蠡扁舟終去相，馮唐半世只爲郎。風飄玉笛梅初落，酒泛金樽月未央。休把虛名撓懷抱，九原丘壠盡侯王。
貴遊 劉兼
綉衣公子宴池塘，淑景融融萬卉芳。珠翠照天春未老，管弦臨水日初長。風飄柳線金成穗，雨洗梨花玉有香。醉後不能離綺席，擬憑青帝繫斜陽。
中春登樓二首  其一 劉兼
金盃不以滌愁腸，江郡芳時憶故鄉。兩岸烟花春富貴，一樓風月夜凄凉。王章莫耻牛衣淚，潘岳休驚鶴鬢霜。歸去蓮花歸未得，白雲深處有茅堂。
中春登樓二首  其二 劉兼
古今通塞莫咨嗟，謾把霜髯敵歲華。失手已慚蛇有足，用心休爲鼠無牙。九天雲凈方憐月，一夜風高便厭花。獨倚郡樓人不會，釣舟春浪接平沙。
中春宴遊 劉兼
二月風光似洞天，紅英翠萼蔟芳筵。楚王雲雨迷巫峽，江令文章媚蜀箋。歌黛久顰春岫歛，舞衣新綉曉霞鮮。酒闌香袂初分散，笑指漁翁釣暮烟。
江岸獨步 劉兼
醉卓寒筇傍水行，漁翁不會獨吟情。龜能顧印誰相重，鶴偶乘軒自可輕。簪組百年終長物，文章千古亦虛名。是非得喪皆閑事，休向南柯與夢爭。
咸陽懷古 劉兼
高秋咸鎬起霜風，秦漢荒陵樹葉紅。七國鬭鷄方賈勇，中原逐鹿更爭雄。南山漠漠雲常在，渭水悠悠事旋空。立馬舉鞭遥望處，阿房遺址夕陽東。
倦學 劉兼
樂廣亡來水鏡稀，宓妃嫫母混妍媸。且於霧裏藏玄豹，休向窗中問碧鷄。百氏典墳空自苦，一堆螢雪竟誰知。門前春色芳如晝，好掩書齋任所之。
晝寢 劉兼
花落青苔錦數重，書淫不覺避春慵。恣情枕上飛莊蝶，任爾雲間騁陸龍。玉液未能消氣魄，牙籤方可滌昏蒙。起來已被詩魔引，窗外寒敲翠竹風。
簡豎儒 劉兼
蹄涔豈信有滄浪，螢火何堪並太陽。淵奧未曾探禹穴，矜誇便擬越丘牆。小巫神氣終須怯，下俚音聲必不長。近日冰壺多晦昧，虎皮羊質也觀光。
春夕寓興 劉兼
忘憂何必在庭萱，是事悠悠竟可寬。酒病未能辭錦里，春狂又擬入桃源。風吹楊柳絲千縷，月照梨花雪萬團。閑泥金徽度芳夕，幽泉石上自潺湲。
江樓望鄉寄內子 劉兼
獨上江樓望故鄉，淚襟霜笛共凄凉。雲生隴首秋雖早，月在天心夜已長。魂夢只能隨蛺蝶，烟波無計學鴛鴦。蜀箋都有三千幅，總寫離情寄孟光。
春晝醉眠 劉兼
朱欄芳草綠纖纖，欹枕高堂卷晝簾。處處落花春寂寂，時時中酒病厭厭。塞鴻信斷雖堪訝，梁燕詞多且莫嫌。自有卷書銷永日，霜華未用鬢邊添。
命妓不至 劉兼
琴中難挑孰憐才，獨對良宵酒數盃。蘇子黑貂將已敝，宋弘青鳥又空迴。月空凈牖霜成隙，風卷殘花錦作堆。欹枕夢魂何處去，醉和春色入天台。
誡是非 劉兼
巧舌如簧總莫聽，是非多自愛憎生。三人告母雖投杼，百犬聞風只吠聲。辨玉且寬和氏罪，誣金須認不疑情。因思疇昔遊談者，六國交馳亦受烹。
自遣 劉兼
未上亨衢獨醉吟，賦成無處博黄金。家人莫問張儀舌，國士須知豫讓心。照乘始堪沽善價，陽春爭忍混凡音。鵾鵬鱗翼途程在，九萬風雲海浪深。
蓮塘霽望 劉兼
新秋菡萏發紅英，向晚風飄滿郡馨。萬疊水紋羅乍展，一雙鸂鶒綉初成。採蓮奴散吳歌闋，拾翠人歸楚雨晴。遠岸牧童吹短笛，蓼花深處信牛行。
秋夕書懷二首  其一 劉兼
荒僻淹留歲已深，解龜無計恨難任。守方半會蠻夷語，賀厦全忘燕雀心。夜靜倚樓悲月笛，秋寒欹枕泣霜砧。宦情總逐愁腸斷，一筯鱸魚直萬金。
秋夕書懷二首  其二 劉兼
直氣從來不入時，掩關慵更釣磻溪。斯文未喪宣尼歎，吾道將窮阮籍悲。輕粉覆牆凝夜砌，亂金鋪菊織秋籬。南陽卧久無人問，薄命非才有可疑。
長春節 劉兼
聖朝佳節遇長春，跪捧金爐祝又焚。寶藏發來天地秀，兵戈銷後帝皇尊。太平基址千年永，混一車書萬古存。更有馨香滿芳檻，和風遲日在蘭蓀。
對雨 劉兼
幽庭凝碧亦漣漪，簷霤聲繁聒夢歸。半岫金烏纔委照，一川石燕又交飛。濯枝霢霂梅花吐，吹渚飄颻暑氣微。因憶故園閑釣處，蒼苔斑駁滿漁磯。
登樓寓望 劉兼
憑高多是偶汍瀾，紅葉何堪照病顔。萬疊雲山供遠恨，一軒風物送秋寒。背琴鶴客歸松徑，橫笛牛童卧蓼灘。獨倚郡樓無限意，夕陽西邁水東邊。
訪飲妓不遇招酒徒不至 劉兼
小橋流水接平沙，何處行雲不在家。畢卓未來輕竹葉，劉晨重到殢桃花。琴樽冷落春將盡，幃幌蕭條日又斜。回首却尋芳草路，金鞭拂柳思無涯。
春宴河亭 劉兼
柳擺輕絲拂嫩黄，檻前流水滿池塘。一筵金翠臨芳岸，四面烟花出粉牆。舞袖逐風翻綉浪，歌塵隨燕下雕梁。蠻箋象管休凝思，且放春心入醉鄉。
夢歸故園二首  其一 劉兼
桐葉飛霜落井欄，菱花藏雪助衰顔。夜窗颯颯摇寒竹，秋枕迢迢夢故山。臨水釣舟橫葦岸，隔溪禪侶啟柴關。覺來依舊三更月，離緒鄉心起萬端。
夢歸故園二首  其二 劉兼
舊館秋寒一夢長，水簾疏影入迴塘。宦情率爾拖漁艇，客恨依然在燕梁。白鷺獨飄山面雪，紅蕖全謝鏡心香。起來不語無人會，醉倚東軒半夕陽。
新竹 劉兼
近窗卧砌兩三叢，佐靜添幽別有功。影鏤碎金初透月，聲敲寒玉乍摇風。無憑費叟烟波碧，莫信湘妃淚點紅。自是子猷偏愛爾，虛心高節雪霜中。
木芙蓉 劉兼
素靈失律詐風流，强把芳菲半載偷。是葉葳蕤霜照夜，此花爛熳火燒秋。謝蓮色淡爭堪種，陶菊香穠亦合羞。誰道金風能肅物，因何厚薄不相侔。
玉燭花 劉兼
裊裊香英三四枝，亭亭紅艷照階墀。正當晚檻初開處，恰似春闈就試時。少女不吹方熠爚，東君偏惜未離披。夜深斜倚朱欄外，擬把隣光借與誰。
新蟬 劉兼
齊女幈幃失舊容，侍中冠冕有芳蹤。翅翻晚鬢尋香露，聲引秋絲逐遠風。旅館聽時髭欲白，戍樓聞處葉多紅。只知送恨添愁事，誰見凌霄羽蛻功。
晨鷄 劉兼
朱冠金距綵毛身，昧爽高聲已報晨。作瑞莫慚先貢楚，擅場須信獨推秦。淮南也伴升仙犬，函谷曾容借曉人。此日卑棲隨飲啄，宰君驅我亦相馴。
春燕 劉兼
多時窗外語呢喃，只要佳人卷綉簾。大厦已成須慶賀，高門頻入莫憎嫌。花間舞蝶和香趁，江畔春泥带雨啣。栖息數年情已厚，營巢爭肯傍他簷。
萬葛樹 劉兼
葉如羽蓋豈堪論，百步清陰鎖綠雲。善政已聞思召伯，英風偏稱號將軍。靜鋪講席麟經潤，高拂□枝兔影分。更有歲寒霜雪操，莫將樗櫟擬相羣。
秋夕書懷呈戎州郎中  其一 劉兼
素律初迴枕簟凉，松風飄泊入華堂。談鷄寂默紗窗靜，夢蝶蕭條玉漏長。歸去水雲多阻隔，別來情緒足悲傷。霜砧月笛休相引，只有離襟泪兩行。
秋夕書懷呈戎州郎中  其二 劉兼
風送秋荷滿鼻香，竹聲敲玉近虛廊。夢迴故國情方黯，月過疏簾夜正凉。菱鏡也知移艷態，錦書其柰隔年光。鸞膠處處難尋覓，斷盡相思寸寸腸。
重陽感懷二首  其一 劉兼
重陽不忍上高樓，寒菊年年照暮秋。萬疊故山雲總隔，兩行香淚血和流。黄茅莽莽連邊郡，紅葉紛紛落釣舟。歸計未成年漸老，茱萸羞戴雪霜頭。
重陽感懷二首  其二 劉兼
載花乘酒上高山，四望秋空八極寬。蜀國江山存不得，劉家豚犬取何難。張儀舊壁蒼苔厚，葛亮荒祠古木寒。獨對斜陽更惆悵，錦江東注似波瀾。
蜀都道中作 劉兼
劍關雲棧亂崢嶸，得喪何由險與平。千載龜城終失守，一堆鬼錄謾留名。季年必不延昏主，薄賞那堪激懦兵。李特後來多二世，納降歸擬盡公卿。
蜀都春晚感懷 劉兼
蜀都春色漸離披，夢斷雲空事莫追。宮闕一城荒作草，王孫猶自醉如泥。誰家玉笛吹殘照，柳市金絲拂舊堤。可惜錦江無錦濯，海棠花下杜鵑啼。
新迴車院筵上作 劉兼
迴車院了未迴車，三載疲民詠袴襦。借寇已承英主詔，乞骸須上老臣書。黄金蜀柳籠朱戶，碧玉湘筠映綺疏。因問滿筵詩酒客，錦江何處有鱸魚。
宣賜錦袍設上贈諸郡客 劉兼
十月芙蓉花滿枝，天庭驛騎賜寒衣。將同玉蝶侵肌冷，也遣金鵬遍體飛。夜卧始知多忝竊，晝行方覺轉光輝。深冬若得朝丹闕，太華峰前衣錦歸。
海棠花 劉兼
淡淡微紅色不深，依依偏得似春心。烟輕虢國顰歌黛，露重長門歛淚衿。低傍綉簾人易折，密藏香蕊蝶難尋。良宵更有多情處，月下芬芳伴醉吟。
春晚閑望 劉兼
東風滿地是梨花，只把琴心殢酒家。立處晚樓橫短笛，望中春草接平沙。雁行斷續晴天遠，燕翼參差翠幕斜。歸計未成頭欲白，釣舟烟浪思無涯。
寄酬滑州文秀大師 劉兼
分飛屈指十三年，菡萏峰前別社蓮。薄宦偶然來左蜀，孤雲何事在南燕。一封瑶檢音初達，兩處金沙色共圓。珍重湯休惠佳句，郡齋吟久不成眠。
寄長安鄭員外 劉兼
屈指良交十四人，隙駒風燭漸爲塵。當初花下三秦客，只有天涯二老身。乘醉幾同遊北內，尋芳多共謁東鄰。此時阻隔關山遠，月滿江樓淚滿巾。
貽諸學童 劉兼
橫經叉手步還趨，積善方知慶有餘。五箇小雛離學院，一行新雁入貧居。攘羊告罪言何直，舐犢牽情理豈虛。勸汝立身須苦志，月中丹桂自扶疏。
對鏡 劉兼
青鏡重磨照白鬚，白鬚閑撚意何如。故園迢遞千山外，荒郡淹留四載餘。風送竹聲侵枕簟，月移花影過庭除。秋霜滿領難消釋，莫讀離騷失意書。
中夏晝卧 劉兼
寂寂無憀九夏中，傍簷依壁待清風。壯圖奇策無人問，不及南陽一卧龍。
到郡後寄西川從弟舍人右司閻郎中齊殿院 劉兼
蜀路新修盡坦平，交親深幸再逢迎。正當返袂思鄉國，却似歸家見弟兄。霑澤只慚堯綍重，泝流還喜范舟輕。欲將感戀裁書旨，多少魚箋寫得成。
初至郡界 劉兼
嘉陵江畔接榮川，兩畔旌旗下瀨船。郡印已分炎瘴地，朝衣猶惹御爐烟。蓮塘小飲香隨艇，月榭高吟水壓天。錦字莫嫌歸路遠，華夷一統太平年。
送二郎君歸長安 劉兼
我兒辭去淚雙流，蜀郡秦川兩處愁。紅葉滿山歸故國，黄茅徧地住他州。荷衣曉掛慚官吏，菱鏡秋窺訝鬢髹。好向雲泉營舊隠，莫教莊叟畏犧牛。
登郡樓書事 劉兼
偶奉綸書蒞旭川，郡樓嘉致盡依然。松欹鳥道雲藏寺，月滿漁舟水浸天。望帝古祠花簇簇，錦城歸路草芊芊。有時倚檻垂雙袂，故國風光似眼前。
酬勾評事 劉兼
閑庭欹枕正悲秋，忽覺新編涴遠愁。才薄只愁安雁戶，年高空憶復漁舟。鷺翹皓雪臨汀岸，蓮裊紅香匝郡樓。對景却慚無藻思，南金荆玉卒難酬。
郡樓閑望書懷 劉兼
郡城樓閣遶江濱，風物清秋入望頻。銅鼓祭龍雲塞廟，蘆花飄市雪粘人。蓮披凈沼羣香散，鷺點寒烟玉片新。歸去杜陵池館在，且將朝服拂埃塵。
郡齋寓興 劉兼
依約樊川似旭川，郡齋風物盡蕭然。秋庭碧蘚鋪雲錦，晚閣紅蕖簇水仙。醉筆語狂揮粉壁，歌梁塵亂拂花鈿。情懷放蕩無羈束，地角天涯亦信緣。
春游 劉兼
摇摇離緒不能持，滿郡花開酒熟時。羞聽黄鶑求善友，强隨綠柳展愁眉。隔雲故國山千疊，傍水芳林錦萬枝。聖主未容歸北闕，且將勤儉撫南夷。
春宵 劉兼
春雲春日共朦朧，滿院梨花半夜風。宿酒未醒珠箔卷，艷歌初闋玉樓空。五湖范蠡才堪重，六印蘇秦道不同。再取素琴聊假寐，南柯靈夢莫相通。
芳春 劉兼
微雨微風隔晝簾，金爐檀炷冷慵添。桃花滿地春牢落，柳絮成堆雪棄嫌。寶瑟不能邀卓氏，綵毫何必夢江淹。宦情歸興休相撓，隼旆漁舟總未厭。
春霽 劉兼
春霽江山似畫圖，醉垂鞭袂出康衢。猖狂亂打貔貅鼓，稽懶慵修鴛鷺書。老色漸來欺鬢髮，閑情將欲傲簪裾。苔錢遍地知多少，買得花枝不落無。
春怨 劉兼
繡林紅岸落花鈿，故去新來感自然。絕塞杪春悲漢月，長林深夜泣緗弦。錦書雁斷應難寄，菱鏡鸞孤貌可憐。獨倚畫屏人不會，夢魂纔別戍樓邊。
宴遊池館 劉兼
綺筵金碧照芳菲，酒滿瑶卮水滿池。去歲南岐離郡日，今春東蜀看花時。儉蓮發臉當籌著，緒柳生腰按柘枝。座客半酣言笑狎，孔融懷抱正怡怡。
去年今日 劉兼
去年今日到榮州，五騎紅塵入郡樓。貔虎只知迎太守，蠻夷不信是儒流。姦豪已息時將泰，疲瘵全蘇歲又周。聖主若容辭重祿，便歸烟水狎羣鷗。
題義門胡氏華林書院 王綸
華林幽勝地，胡氏舊門閭。四遠來名士，一家常義居。素風殊不墜，儒業未曾虛。何日諧尋訪，琴棋萬卷書。
題義門胡氏華林書院 趙赴
家隠西山下，華林地絕塵。門旌千古義，學聚四方人。道致清雲富，名隨白日新。他年應許我，猿鶴一相親。
題義門胡氏華林書院 姚秘
南紀仙鄉景最佳，林泉幽致有儒家。門旌孝義爲人範，殿試賢能是國華。物象四時供野興，圖書萬卷益生涯。遥思竹閣憑虛檻，下瞰章江浸曉霞。
題義門胡氏華林書院 賈宜
滕王閣畔斗星傍，此處幽人構草堂。鶴散窗含松島露，客來衣带橘洲香。詔旌門第殊恩沛，教被鄉閭益訟藏。小圃花時三徑雪，朝昏誰共對琴觴。
題義門胡氏華林書院 張孝隆
烟霞縹緲鎖仙鄉，萬卷詩書一草堂。孝義聲華輝北闕，門閭顯赫耀南方。千尋瀑布侵肌冷，四季閑花撲鼻香。勝事人間無敵處，王公詩版砌虹梁。
題義門胡氏華林書院 王浻
桃李清明舊著行，門旌高映郤詵堂。烏衣里巷欽風化，曲水盃盤樂羽觴。客館早鄰徐孺宅，仙居今似武夷鄉。家聲傳得緗縑事，後裔揚名道更光。
題義門胡氏華林書院 師禎
滿架高峰隠史書，英儒冠蓋會仙居。雲霞滿屋光難掩，松柏數庭景有餘。累世子孫傳孝義，一時旌表在門閭。要知感伏休徵處，次第鸞凰上碧虛。
題義門胡氏華林書院 柳直
華林茂族藹青芬，族本重華遠裔孫。弟姪聲光攀郤桂，君王恩渥表于閭。書幃月鑒琴橫席，吟閣雲殘村隔原。多感朝英寄詩什，永留風雅賁丘園。
題義門胡氏華林書院 鄴雍
大易談餘慶，胡君世聚居。家聲先孝弟，庭訓守詩書。百堵環堂宇，千箱助歲儲。榮逢平治日，天監表門閭。
題義門胡氏華林書院 牧湜
門籍偏彰孝義名，書齋高啟集羣英。池光冷射縑緗帙，竹籟清含弦誦聲。養鶴庭連栽葯圃，駐僧居近煮茶鐺。江上勝地文章盛，歲歲人看出谷鶑。
題司空山觀 李韶
梁代真人上紫微，水盤山脚五雲飛。杉松老盡無消息，猶得千一年度歸。
與孫氏 周默
五十衰翁二十妻，目昏髮白已頭低。絳幃深處休論議，天外青鸞伴木鷄。
與周默 孫氏
雨集枯池時漸滿，藤籠老木一翻新。如今且悅目前景，粧點亭臺隨分春。
題南山池 梁藻
翡翠戲翻荷葉雨，鷺鷥飛破竹林烟。時沽村酒臨軒酌，旋碾新茶靠石煎。
句  其一 釋清晤
鳥歸花影動，魚觸浪痕圓。
句  其二 釋清晤
疊波漾層漢，殘陽補斷霞。
問詮禪師 釋某
覿面難逢處，如何顧鑒咦。乞師垂半偈，免使後人疑。
送何水部蒙出牧袁州 戚維
又領親民任，星車別紫微。隼旟新命重，鶴髮故人稀。雲樹看如畫，風帆去似飛。鄉中諸父老，榮羨錦衣歸。
留題浯溪 王伸
湘川佳致有浯溪，元結雄文向此題。想得後人難以繼，高名常與白雲齊。
句 王伸
聲聲相勸教歸去，莫是陶潜化作君。
送武補闕 襄陽妓
弄珠灘上欲銷魂，獨把離懷寄酒樽。無限烟花不留意，忍教芳草怨王孫。
簡寂觀作 孫邁
松接朝天路，鐘聞賈客船。醮壇秋有月，丹井古無泉。
齊山僧舍 孫邁
竹密通幽逕，橋橫逐澗斜。陰崖聳圭璧，古蔓引龍蛇。寺僻虛僧磬，亭荒足兔罝。紫微今不見，著意採黄花。
游齊山寺尋陳鴻斷碑 孫邁
萬木參天繞寺籬，一聲孤磬徹江湄。樓邊已失陳鴻記，亭上猶存杜牧詩。細雨乍經巖溜響，嫩苔長積石橋危。知予好古心常切，僧與前山覓斷碑。
劉僊石詩 孫邁
珍重標前史，名教萬古存。誰知劉越石，便是洞天門。變化終□測，神仙未易論。後人采扣處，白石又黄昏。
題義門胡氏華林書院 孫邁
潯陽風景接洪都，傳說胡君四世居。詩句滿朝皆誦詠，君王旌孝表門閭。數聞過客談多惠，幾欲憑僧去借書。若把公卿名刻石，共瞻駟馬慕相如。
禁林讌會之什 王著
文明天子重詞臣，聖製褒揚日月新。宸翰特頒仙署額，皇風先發玉堂春。虯龍逸勢誠難伏，鸞鶴迴翔信得真。齊武任誇非入妙，漢章雖巧未通神。匪唯衒耀鼇宮客，兼是輝華鳳閣人。幸接英儒同讚詠，輒書狂斐繼清塵。
句  其一 李度
全家離錦水，五月下瞿塘。繡服青蛾女，雕鞍白面郎。纍纍輜重遠，杳杳路歧長。
句  其二 李度
醉輕浮世事，老重故鄉人。
送李少和還山 夏侯嶠
暫來雙闕下，雅向九霞間。遂策雲中杖，言歸海上山。入林煮白石，服氣駐朱顔。自愧風塵客，瓊枝窅莫攀。
贈南嶽宣義大師英公 蘇德祥
學就書聞在道林，幾年辛苦用身心。九霄雨露酬知早，百首風騷立意深。青白野雲閑裏卧，古今碑碣醉中尋。因何負此多般藝，可惜教師鬢雪侵。
贈英公大師 穎贄
蠻牋象管少年時，幾賦簾前祝壽詩。三殿荷恩卿相看，兩朝承寵帝王知。尋窮太華高低景，念盡長安內外碑。可惜篆文今絕筆，李陽冰後只吾師。
新月應制 盧多遜
太液池邊看月時，好風吹動萬年枝。誰家玉匣開新鏡，露出清光些子兒。
哀挽詩 盧多遜
軍門半掩槐花宅，每過猶聞哭臨聲。漸窮老僕慵看馬，著慘佳人懶按箏。詩侶酒徒消散盡，一場春夢越王城。
南水村 盧多遜
珠崖風景水南村，山下人家林下門。鸚鵡巢時椰結子，鷓鴣啼處竹生孫。漁鹽家給無虛市，禾黍年登有酒尊。遠客杖藜來往熟，却疑身世在桃源。
題越臺 張洎
我愛真人居，高臺倚寥泬。洞天開兩扉，邈爾與世絕。縹緲乘鸞女，華顔映綠髮。舉手拂烟虹，吹笙弄松月。森羅窺萬象，境異趣亦別。何必服金丹，飛身向蓬闕。
暮春月內署書閣前海棠花盛開率爾七言八韻寄長卿諫議 張洎
去歲海棠花發日，曾將詩句詠芳妍。今來花發春依舊，君已雄飛玉案前。驟隔清塵樞要地，獨攀紅蘂豔陽天。疏枝高映銀臺月，嫩葉低含綺閣烟。花落花開懷勝賞，春來春去感流年。清辭早綴巴人唱，妙翰猶緘蜀國牋。共仰壯圖方赫耳，自嗟衰鬢轉皤然。因憑鶑蝶傳消息，莫望蓬萊有病仙。
紀贈宣義大師夢英 張洎
幾憶湯師役夢魂，醉吟想在落花村。背塵事見尋常說，出格詩曾子細論。書信寄憑雖有路，笑談重約恨無門。今來鬢雪應多也，莫惜頻頻近酒罇。
句  其一 張洎
眼昏書字大，耳重覺聲高。
句  其二 張洎
風物一堆灰。
禁林讌會之什 柴成務
內署延賓宴玉堂，紫闈深啟會琳琅。雲霏寶額題宸翰，金錯瑶編勒御章。盤薦異羞羅彩翠，盞頌醇醴湛清光。柳當朱檻春先到，日過花磚影漸長。吟客盡容窺綺閣，棲禽應許託雕梁。觀榮共樂文明代，惟願登歌頌聖皇。
贈淳于公歸養 柴成務
九霄新命降絲綸，榮列青宮聽侍親。著□顯通天上籍，循陔重看海邊春。入爲鴛鷺行中客，歸作烟霞象外人。一自二疏東去後，唯公千載繼芳塵。
答內翰學士 舒雅
清貴無過近侍臣，多情猶憶舊交親。金蓮燭下裁詩句，麟角峰前寄隠淪。和氣忽飄燕谷暖，好風徐起謝庭春。緘藏便是山家寶，留與兒孫世不貧。
答錢少卿 舒雅
蓬萊閣下舊鄰居，偶別俄驚四載餘。每見寒葭思倚玉，忽臨秋水得雙魚。人間貴盛君誰及，物外優閑我自如。聞說歸艎向春渚，深知不與道情疏。
答劉學士 舒雅
往歲別京畿，棲山與衆違。君心似松柏，雁足寄珠璣。學道情難篤，燒丹力尚微。雲中鷄犬在，祇候主人歸。
送僧歸護國寺 舒雅
偶思皇澤來丹闕，却爲禪齋返舊林。嶺上白雲終掛念，人間餘事不關心。澄潭雨過秋涵月，古檜風生夜對琴。聞道石橋多勝境，幾時相伴一閒尋。
題義門胡氏華林書院 舒雅
江外力爲儒，榮華表里閭。後生多折桂，數世必同居。築室寒留穀，穿池夏養魚。買山添勝境，移席講新書。竹鳥鄰僧剎，溪亭入野蔬。姓名喧魏闕，行止到公車。顧我曾遊此，多年尚憶諸。未能重得去，寄詠一躊躇。
太守王公植松因賦 舒雄
滁上分憂老外郎，昔年曾此典南漳。雙旌引過題橋路，五里迎歸衣錦鄉。種是萬株松樹在，至今民喚作甘棠。
金乳池偈 釋定光
山礦生金乳，地官闢關門。石礦水直出，供養天心尊。
龍潭偈 釋定光
天風毗地勢，地水轉勢頭。沙石立來堆，水心主巨州。
南安巖偈 釋定光
八龍歸順起峰端，虎嘯巖前左右迴。好與子孫興徒衆，他時須降御書來。
句 釋定光
一峰獅子吼，十二子相隨。
上清辭五首  其一 李九齡
入海浮生汗漫秋，紫皇高宴五雲樓。霓裳曲罷天風起，吹散仙香滿十洲。
上清辭五首  其二 李九齡
樓鎖彤霞地絕塵，碧桃花發九天春。東皇近日慵遊宴，閒煞瑶池五色麟。
上清辭五首  其三 李九齡
上清仙路有丹梯，影響行人到即迷。不會無端箇漁父，阿誰教入武陵溪。
上清辭五首  其四 李九齡
本來方朔是真仙，偶別丹臺未得還。何事玉皇消息晚，忍教憔悴向人間。
上清辭五首  其五 李九齡
新拜天官上玉都，紫皇親授五靈符。羣仙箇箇來相問，人世風光似此無。
讀三國志 李九齡
有國由來在得賢，莫言興廢是循環。武侯星落周瑜死，平蜀降吳似等閒。
春行遇雨 李九齡
夾路輕風撼柳條，雨侵春態動無憀。採香陌上誰家女，濕損釵頭翡翠翹。
登樓寄遠 李九齡
滿城春色花如雪，極目烟光月似鉤。總是動人鄉思處，更堪容易上高樓。
望思臺 李九齡
漢武年高慢帝圖，任人曾不問賢愚。直饒四老依前出，消得江充寵佞無。
山舍偶題 李九齡
門掩松蘿一逕深，偶携藜杖出前林。誰知盡日看山坐，萬古興亡總在心。
荆溪夜泊 李九齡
點點漁燈照浪清，水烟疏碧月朧明。小灘驚起鴛鴦處，一隻採蓮船過聲。
旅舍卧病 李九齡
家隔西秦無遠信，身隨東洛度流年。病來旅館誰相問，牢落閒庭一樹蟬。
登昭福寺樓 李九齡
旅懷秋興正無涯，獨倚危樓四望賒。谷變陵遷何處問，滿川空有舊烟霞。
代邊將 李九齡
雪凍陰河半夜風，戰回狂寇血漂紅。據鞍遥指長安路，須刻麟臺第一功。
夜與張舒話別 李九齡
愁聽南樓角又吹，曉雞啼後更分離。如何銷得淒涼思，更勸燈前酒一巵。
宿張正字別業 李九齡
茅屋蕭寥烟暗後，松窗寂歷月明初。此時誰念孤吟客，唯有黄公一帙書。
鶴 李九齡
天上瑶池覆五雲，玉麟金鳳好爲羣。不須更飲人間水，直是清流也汙君。
過相思谷 李九齡
悠悠信馬春山曲，芳草和烟鋪嫩綠。正被離愁著莫人，那堪更過相思谷。
寫莊子 李九齡
聖澤安排當散地，賢侯優貸借新居。閒中亦有閒生計，寫得南華一部書。
透明巖 李九齡
乍脫塵埃夢寐安，透明巖上一開顔。晚霞雙處似聞雁，遠目盡時猶有山。仙跡不隨巖桂老，禪心長共嶺雲閑。
贈馬道士 李九齡
水共逍遥雲共孤，混時言笑只佯愚。經年但醉宜城酒，千里惟擔華嶽圖。尋野鶴來空碧洞，覓琴僧去渡重湖。人間再見知何日，乞取先生石轆轤。
贈譚先生 李九齡
古觀重重遶翠微，杉松深處掩雙扉。雲生萬壑投龍去，海隔三山放鶴歸。花洞宴遊春日永，石壇朝禮曙星稀。每聽高論長生理，擬向寰中便拂衣。
送王德明樞密之代州 郭守文
憐君千里別，新馬黑貂裘。白首辭鄉淚，黄雲入塞愁。月明沙磧夜，霜落雁門秋。去去燕然上，功名會見收。
初春行宮侍宴 郭守文
青山園遠嶂，流水瀉鳴弦。游豫王正月，謳歌帝萬年。草香吹輦路，鳥弄雜宮懸。霑醉堯尊酒，何由報所天。
贈李公 呂端
憶昔僦居明德坊，官資俱是校書郎。青衫共直昭文館，白首同登政事堂。佐國廟謨君已展，避賢榮路我猶妨。主恩至重何時報，老眼相看淚兩行。
送英公大師歸終南 呂端
衡岳烟蘿紫閣雲，名高湖外晚遊秦。清詞古學儒生業，圓笠方袍釋子身。竹杖拄歸山裏寺，篆書留與世間人。我疑簪組成爲縛，空仰吾師去路塵。
句 呂端
愚臣鈎直難堪用，宜用濠梁結網人。
贈英公大師 釋永牙
吾宗何事獨稱雄，今昔名高繼古風。王右軍書傳智永，李陽冰篆付英公。墨研天電煤疑絕，硯琢端溪石欲空。珍重真蹤千載後，誰來三日看無窮。
贈英公大師 釋玄寶
□愛王家草聖蹤，獨於小篆苦留功。何人會得師高意，欲把時風變古風。
奉次文爵兄韻 郭贄
京國相逢意盡傾，不須池草夢中生。細將兩地行藏語，消盡幾番長短更。籬外黄花香共嗅，案頭易傳手中評。慚予才竭難爲弟，況復輸兄獨秀名。
寄劉延叟 郭贄
弱齡志登涉，壯即遠行遊。名山忍偏歷，書劍多遲留。我思在錦水，木落巴山秋。願隨蛾眉月，影入平羌流。孤飛何處鶴，清唳寒雲愁。賞心隔歡愛，悵望烟巒稠。
句 郭贄
高低草木芽爭發，多少龍蛇眼未開。
詠華林書院 黄夷簡
桐軒瀟灑遠塵機，伯始英風世不衰。千畝自封輕渭叟，五經同拜重宣尼。衣無常主門多義，倉有餘糧俗共熙。仁智眼前從所樂，利名身外更何思。琴清善召雲中鶴，床穩高蓍葉上龜。茶煮玉泉僧至日，酒蒭金蟻菊芳時。往來虛席賓朋盛，朝暮過堂子弟奇。萬卷詩書歸腹篋，地仙蹤跡少人知。
句  其一 黄夷簡
宿雨一番蔬甲嫩，春山幾焙茗旗香。
句  其二 黄夷簡
襟带巴連蜀，封疆楚接吳。
寄宣義大師英公 范杲
西遊久不得師書，睹物相思展篆圖。情厚未忘蓮社約，分深曾伴橘洲居。青雲作陣宜長卧，白酒資吟莫破除。見說近來揮彩筆，字皆飛動有功夫。
句 范杲
千里版圖來浙右，一聲金鼓下河東。
遊南雁蕩 范旻
塵勞最是愛山居，借得丹臺半日餘。黄雪糝來松徑滿，白雲飛去洞門虛。掃苔有客題詩句，滴露無人校道書。何日結巢依石室，早從湖海賦歸歟。
秋夜坐 釋遇臻
秋庭肅肅風颾颾，寒星列空蟾魄高。搘頤靜坐神不勞，鳥窠無端吹布毛。
贈宣義大師英公 師頏
禪得玄機筆得精，孤雲光彩甚分明。毫端落紙堪爲寶，海內無人不重名。山約終歸雙履在，髭因凉剃一刀輕。何妨換取羣鵝了，却與迷徒指化城。
辭衆偈 釋雲豁
天不高，地不厚，自是時人覷不透。但看臘月二十五，依舊面南看北斗。
三句頌 函蓋乾坤 道禪師
乾坤並萬象，地獄及天堂。物物皆真見，頭頭用不傷。
三句頌 截斷衆流 道禪師
堆山積嶽來，一一盡塵埃。更擬論玄妙，冰消解瓦摧。
三句頌 隨波逐浪 道禪師
辯口利舌問，高低總不虧。還知應病藥，診候在臨時。
三句外 道禪師
當人如舉唱，三句豈能該。有問如何事，南嶽與天台。
擡薦商量 道禪師
相見不揚眉，君東我亦西。紅霞穿碧落，白日繞須彌。
西來意頌 釋靈澄
因僧問我西來意，我話居山七八年。草履只栽三箇耳，麻衣曾補兩番肩。東庵每見西庵雪，下澗長流上澗泉。半夜白雲消散後，一輪明月到床前。
頌 釋智同
雲門透法身，法身何許人。雁回沙塞北，鸚鵡慕西秦。
偈 釋光祚
東家李四婆，西家來乞火。門外立少時，嗔他停滯我。惡發走歸家，虛心屋裏坐。可憐羣小兒，終日受饑餓。有眼不點睛，空鎖髑髏破。
呈洞山初禪師 釋良雅
五彩畫牛頭，黄金爲點額。春晴二月初，農人皆取則。寒食賀新正，鐵錢三五百。
偈 釋宗盛
鐘聲清，鼓聲響，早晚相聞休妄想。薦得徒勞別問津，莫道山僧無伎倆。
示僧 釋慧遠
兩箇童兒舁木鼓，左邊打了右邊舞。剎那變現百千般，分明示君君記取。
頌 釋慧遠
雪霽長空，迥野飛鴻。段雲片片，向西向東。
呈大德禪師 尹輔
支遁行藏惠遠才，幾年嵩少避浮埃。八行丹詔雲間落，一對紫衣天上來。誦律夜窗寒月皎，閉門秋渚白蓮開。名高自達帝王聽，就降殊恩不假媒。
宮詞  其一 宋白
千官朝謁五門前，一路春風蠟燭烟。宮漏乍停班已定，紫雲開處望堯天。
宮詞  其二 宋白
萬國車書一太平，宮花無數管弦聲。近臣入奏新祥瑞，昨夜黄河徹底清。
宮詞  其三 宋白
律管飛灰報早春，壽陽梅淡落香裀。詞人競進新詩入，俊思無過白舍人。
宮詞  其四 宋白
十二樓前御柳垂，九重城裏百花時。宣州恰進紅絲毯，便遣宮娥舞柘枝。
宮詞  其五 宋白
彤廷立仗雪初銷，仙樂空懸讌百寮。齊指終南稱萬壽，遠平香案碧岧嶢。
宮詞  其六 宋白
樓前宣赦掣金雞，大禮新成彩仗歸。萬歲聲高天地喜，慶雲飛上衮龍衣。
宮詞  其七 宋白
中使傳宣出未央，外宮庭燎發榮光。怪來連夜催儀注，元是平明冊五王。
宮詞  其八 宋白
掖庭宮女僅千人，有勅都教放出門。戀主頓忘幽憤意，促辭中使盡啼痕。
宮詞  其九 宋白
翰苑新除李謫仙，鼇宮春雨濕花磚。宣來立草和親詔，一筆書成對御前。
宮詞  其一○ 宋白
龍腦天香撒地衣，錦書新冊太真妃。宮官一夜鋪黄道，却踏金蓮步步歸。
宮詞  其一一 宋白
飛烟縹緲拂樓臺，纔捲珠簾雉扇開。春滿天顔兩眉喜，玉關新有捷書來。
宮詞  其一二 宋白
水殿東西夾翠樓，春乘步輦過瀛洲。赭袍如日花如錦，一半宮人盡裹頭。
宮詞  其一三 宋白
繡鞍新轡飾玫瑰，隨駕堤邊試馬回。苑蕙香輕沙路濕，玉蹄沾得落花來。
宮詞  其一四 宋白
帝誥皇墳味有餘，萬幾無暇旋生疏。終須別置三千女，分記金華殿裏書。
宮詞  其一五 宋白
後苑秋晴校獵歸，淡粧宮女盡戎衣。數中供奉誰精熟，斜勒驕驄掠草飛。
宮詞  其一六 宋白
春雪輕輕灑露盤，真珠箔外玉勾欄。仙妃未起宮娃小，錯報西樓曉月寒。
宮詞  其一七 宋白
玉殿金扉夜不扃，露華如水洗圓靈。昭陽女伴新承寵，心祝君王拜壽星。
宮詞  其一八 宋白
宮門閒掩獸鐶斜，微雨新晴滿地花。番次未當車駕出，却尋同伴學宣麻。
宮詞  其一九 宋白
離宮春晚雨霏霏，日晚君王带雨歸。翠輦急行紅袂濕，中途方憶瓦油衣。
宮詞  其二○ 宋白
天玉風清北內聞，東朝相慶冊儲君。春坊曉奏元良瑞，雞戟門西現彩雲。
宮詞  其二一 宋白
雙雙金剎出宮牆，內寺幡花散道場。妃子不來春雨細，玉真公主代行香。
宮詞  其二二 宋白
歡笑聲高出禁園，祿兒新樣繡初翻。青娥阿監知非禮，心怕君王不敢言。
宮詞  其二三 宋白
貪領吳娃唱鷓鴣，洞簫詞賦頓生疏。沉吟不記當時字，却向宮中問婕妤。
宮詞  其二四 宋白
碁品從來重一先，後庭無事綠窗閑。昭容不賭尋常物，言得千金紫玉環。
宮詞  其二五 宋白
砌臺春暖映垂楊，皇子皇孫戲艷陽。半騃半驕花裏鬧，真珠線斷紫羅囊。
宮詞  其二六 宋白
水晶宮閉月光鋪，羯鼓聲乾雨點麤。一曲未終餘思在，急宣前殿喚花奴。
宮詞  其二七 宋白
春宵宮女著春綃，鈴索無風自動摇。晝下珠簾猧子睡，紅蕉窠下對芭蕉。
宮詞  其二八 宋白
微雨點月漢宮秋，水殿疏螢黑處流。鳳管不調慵進曲，却排銀燭夜藏鈎。
宮詞  其二九 宋白
竹宮春祀望神仙，百和烟高雜絳烟。中夜上元來玉座，五雲隨鳳駕珠軿。
宮詞  其三○ 宋白
小蘇年少最多才，半酒扶將入內來。重飲玉鍾方下筆，思泉如涌不勞催。
宮詞  其三一 宋白
昨日傳宣喚打毬，星丸月杖奉宸遊。上陽宮女偏蹻捷，爭得樓前第一籌。
宮詞  其三二 宋白
紅騎翩翩小繡旗，苑中秋雁恰來時。何妨十日方歸內，料得千官總不知。
宮詞  其三三 宋白
蕭蕭宮樹正秋風，虎圈門開輦路通。金屋阿嬌心膽小，却嗔馮媛獨當熊。
宮詞  其三四 宋白
御府書蹤字字奇，散教宮女倣來時。研精筆法難停穩，併恨羲之與獻之。
宮詞  其三五 宋白
去年因戲賜霓裳，權戴金冠奉玉皇。久著淡黄心覺厭，春來不敢便紅粧。
宮詞  其三六 宋白
驃國朝天進樂時，宮商依約似龜茲。教坊風便伶官俊，全曲偷將並不知。
宮詞  其三七 宋白
道院秋眠對綺疏，翻思十五入宮初。花前聽得君王道，禁掖三千總不如。
宮詞  其三八 宋白
天子今朝就食遲，延英徵得逸人歸。靈臺監裏知嘉瑞，隔月先曾奏少微。
宮詞  其三九 宋白
彤管先修女史箴，清才絕妙繼詞林。玉纖親出黄金賜，愈見中宮逮下心。
宮詞  其四○ 宋白
白蓮亭下柳垂絲，正是春波涮馬時。宮女隔花相倚看，如龍步驟出漣漪。
宮詞  其四一 宋白
慢拍紅牙轉眼波，念奴樓上一聲歌。春喉爽朗天顔喜，不遣簾前樂器和。
宮詞  其四二 宋白
樂府新呈按舞圖，教時仍遣促功夫。梨園弟子知天意，月五樓前欲大酺。
宮詞  其四三 宋白
南宮春牓奏賢良，萬乘臨軒試一場。賦出御題深稱旨，狀元先拜秘書郎。
宮詞  其四四 宋白
春雲如鶴惹銀臺，銀牓宮門隔水開。女史尚書供甲令，玉妃明日祀高禖。
宮詞  其四五 宋白
御製新成喜雪篇，六宮傳寫滿香牋。金鑾殿女曾偷和，不敢將呈萬乘前。
宮詞  其四六 宋白
雪鶻輕籠好六梢，五方供進內家調。靈和殿上乘風颺，一點秋星印碧霄。
宮詞  其四七 宋白
宮花灼灼柳綿綿，一道春風響靜鞭。駕出未知何處去，月華池上教龍舡。
宮詞  其四八 宋白
絲絲新織御{革斿}韁，紫燕春鞍照地光。雙控墜梢皆侍女，玉鞭柔軟拂垂楊。
宮詞  其四九 宋白
龍焙中春進乳茶，金瓶湯沃越甌花。玉堂宣賜元承旨，明日登庸降白麻。
宮詞  其五○ 宋白
新生帝子浴漪蘭，三日宮中列綺筵。嬪御稱觴呼萬歲，笙歌一片夜掀天。
宮詞  其五一 宋白
日影風烏樹影濃，黄門輕騎疾如風。一行御札緣何事，勅借寧王避暑宮。
宮詞  其五二 宋白
如何帝女降鈞天，澤國增封舊粉田。仙史多才顔似玉，乘鸞消息在今年。
宮詞  其五三 宋白
金堂曲讌夜厭厭，仙樂聲清御酒黏。不用司宮排蠟燭，海人新貢夜明簾。
宮詞  其五四 宋白
雪梅初謝小桃芳，院院鶑啼報海棠。昨日司花新奉勅，後園差使結丁香。
宮詞  其五五 宋白
甘州唱罷曉光新，簇簇才人與美人。不分昭陽趙飛燕，漢皇誇是掌中身。
宮詞  其五六 宋白
天上雞人唱曉籌，嚴粧鐘動景陽樓。千門競洗燕脂面，流作香波入御溝。
宮詞  其五七 宋白
東宮鸞鳳卦中飛，花燭熒煌夜納妃。明日龍樓歌舞罷，門前掃聚碎珠璣。
宮詞  其五八 宋白
珠爲雙珮玉爲簫，御女長眉稱細腰。詔賜公卿縱遊賞，春來頻放紫宸朝。
宮詞  其五九 宋白
春風法曲舞霓裳，繡罷深宮請賜香。司寶傳言貴妃坐，真珠簾映雪衣娘。
宮詞  其六○ 宋白
紅牋一幅捲明霞，纖手題詩寄大家。檀口微吟遶廊柱，濛濛春雨濕梨花。
宮詞  其六一 宋白
麝波蘭灩湧溫湯，白玉蓮花吐異香。春雪怕融偎侍女，尚衣新進蹙金裳。
宮詞  其六二 宋白
鸚鵡今朝在輦竿，輦官防護換肩難。逡巡漸入花深處，却索低驄鞴玉鞍。
宮詞  其六三 宋白
裹頭宮女淺粧梳，選入昭陽奉玉輿。一曲新聲春稱旨，賜緋教賜小金魚。
宮詞  其六四 宋白
春賜千官讌喜錢，任從行樂太平年。三十六所春宮館，一一香風送管弦。
宮詞  其六五 宋白
水心高殿接蘭塘，纔拂龍鬚一簟凉。瑟瑟枕函雲母帳，冰盤仙果近人香。
宮詞  其六六 宋白
春封東嶽罷泥金，羽衛還宮禁禦深。昨夜祥風來入律，侍臣朝進五弦琴。
宮詞  其六七 宋白
萬方琛贄泛雲濤，來慶星樞電彩高。讌罷樂聲移別殿，對花重換赭紅袍。
宮詞  其六八 宋白
年來春早過新豐，只向官池祭玉龍。一片香雲千里雨，樊川杜曲繡重重。
宮詞  其六九 宋白
繡騎前驅盡國娃，芳園初看牡丹花。千官狼狽如蜂蝶，迴避楊妃七寶車。
宮詞  其七○ 宋白
春水綾紋積翠池，凌波仙鳥拂花枝。黄衣宮使宣閻相，錯入中書喚畫師。
宮詞  其七一 宋白
魚龍百戲鬧嘈嘈，戲罷珠樓日色高。移入芳林排小宴，赤瑛盤裏進櫻桃。
宮詞  其七二 宋白
外國人來獻寶珠，瑠璃雙眼赤金鬚。奇形不欲宮中見，詔遣滕王進畫圖。
宮詞  其七三 宋白
蠶館春晴陰綠桑，親蠶天氣日初長。九嬪參酌前朝禮，須戴金釵十二行。
宮詞  其七四 宋白
天地儲祥集鳳麟，凌烟高閣寫功臣。宮中記得鴉兒句，偏問虞南第幾人。
宮詞  其七五 宋白
禁臠成功大殿邦，入朝宮騎繡雙雙。九霄弟子黄金輦，十萬人家憑看窗。
宮詞  其七六 宋白
春來車駕入西都，父老千人拜路隅。潛問馬嵬端正樹，枝條猶似舊家無。
宮詞  其七七 宋白
臘日天寒苑獵遲，獵迴諸衛齪槍旗。女真王子新朝覲，旋遣黄門賜口脂。
宮詞  其七八 宋白
寒食宮中也禁烟，鬰金堂北畫鞦韆。梨花明月皆如雪，時送清香到酒前。
宮詞  其七九 宋白
玉管金箏入夜調，今宵靈匹下青霄。穿針鬭巧香烟濕，樓閣層層拂虹橋。
宮詞  其八○ 宋白
繡衣宮女把宮門，不遣中人謁至尊。晚霽微行向何處，灞陵原接杏花村。
宮詞  其八一 宋白
殿角風琴細韻移，燭臺春幸翰林時。三更向盡諸宮閉，猶在金鑾夜賦詩。
宮詞  其八二 宋白
幕次春排曉御樓，千官賀雨拜珠旒。斜陽却幸鴛鴦殿，袍袴宮人盡築毬。
宮詞  其八三 宋白
驪山講武六師迴，日月旗高過苑來。鞭入夾城簫鼓動，材林輕騎鬧如雷。
宮詞  其八四 宋白
蟲響金階擣練天，玉狻呀口噴香烟。來宵待賞中秋月，剩取珊瑚飣御筵。
宮詞  其八五 宋白
月殿聞隨羽客過，桂宮門外近天河。常娥裝束還何似，潛問君王記得麽。
宮詞  其八六 宋白
便路橫穿玉兔門，夜宣狎客讌金罇。江郎才俊思華別，賜坐從容索繡墩。
宮詞  其八七 宋白
重陽菊蘂泛香醪，上壽因添飲興高。玉項琵琶猶未快，別宣金鳳紫檀槽。
宮詞  其八八 宋白
上苑欣逢祓禊辰，踏青因過望賢春。連昌宮使開金鎖，步障花深不見人。
宮詞  其八九 宋白
節假君王不坐朝，鬭殘芳草日難銷。樗蒲長幸皆宮戲，輸與昭容玉步摇。
宮詞  其九○ 宋白
花萼樓高望柳堤，春橋橫水短虹蜺。五陵游俠翩翩過，半脫朱袍鬭錦雞。
宮詞  其九一 宋白
虢國威儀過薛王，擔夫爭路氣揚揚。宮嬪後出香車送，颭碎釵頭玉鳳凰。
宮詞  其九二 宋白
秋天如水月如霜，玉笛風清曲破長。衆樂任高聲迥別，六宮齊道是君王。
宮詞  其九三 宋白
今夜金吾不禁街，燈山火樹准宣牌。長安一片星河裏，丹鳳樓高衆樂諧。
宮詞  其九四 宋白
太液春波淺盪舟，花如血點水如油。波臣莫織青絲網，自有銀輪翡翠鈎。
宮詞  其九五 宋白
五嶽無塵四海清，太平天子愛長生。蓬萊方士壺中宿，旋種仙芝一夜成。
宮詞  其九六 宋白
南內天花照從官，上皇春醉聖情歡。月中閒說驪山事，笑向將軍道阿瞞。
宮詞  其九七 宋白
繡額珠簾窣地重，微風吹動牡丹枝。金籠鸚鵡耽春睡，忘却新教御製詩。
宮詞  其九八 宋白
便殿沉沉永巷秋，宮中擊拂最風流。參差玉指和花數，恰到君王自得頭。
宮詞  其九九 宋白
宮棋初罷請銀笙，合曲偏宜鈿面箏。未伏延年花下唱，金錢百萬賞新聲。
宮詞  其一○○ 宋白
春營小殿號披香，宣借天孫作學堂。李白宮詞多好句，側書紅壁兩三行。
嘉州 宋白
嘉陽信美郡，風物眷多奇。有湖題明月，有樓名荔枝。
普賢寺 宋白
菩薩悲深居此地，峨眉名重鎮南州。不知立處高多少，只見星辰在下頭。
七夕 宋白
纖吹浮雲薦，非因散巧樓。靈儔不可覿，仙溪泛悠悠。
中秋感懷  其一 宋白
去年今夜此堂前，人正清歌月正圓。今夜秋來人且散，不如雲霧蔽青天。
中秋感懷  其二 宋白
雲彩冰光似去年，去年人月兩嬋娟。今宵不辨連明坐，拚醉抽身黑處眠。
九日  其一 宋白
霜冷風清九月九，茱萸黄菊家園有。何時玉殿接千官，稱觴共進南山壽。
九日  其二 宋白
陶家籬落菊花開，醉擬西風立釣臺。一座良交皆不見，數聲燕雁戛雲來。
九日  其三 宋白
秋色蕭蕭野水邊，茱萸時節菊花天。明時未達青雲晚，惆悵登高又一年。
贈麻仲英 宋白
宣毫歙墨川箋紙，寄與麻家小秀才。七歲能吟天骨異，前生應折桂枝來。
中酒 宋白
中酒事俱妨，偷眠就黑房。靜嫌鸚鵡鬧，渴憶荔枝香。病與慵相續，心和夢尚狂。從今改題品，不號醉爲鄉。
雲 宋白
化作奇形隨物態，散成文錦自天機。紅堆遠嶠日初上，碧滿長空人未歸。逸興狂來連海闊，高情間甚出山飛。須知深處藏雷雨，不獨江邊遶釣磯。
一春 宋白
一春情調淡悠悠，閒倚書窗背小樓。暖日只添中酒睡，晚風頻動惜花愁。鶑衝舞蝶侵人過，絮逐天絲觸處遊。已爲韶光發惆悵，可堪家近白蘋洲。
春 宋白
隔岸黄鸝語，當軒白鳥斜。晚來風緊處，飛絮滿人家。
花 宋白
誰將枝葉染還裁，却使馨香次第來。春柄定教三月主，天心合與一齊開。如何零露方滋菊，豈得東風不爲梅。低蹙艷容愁似語，也疑由命不由才。
惜別詩 宋白
年來又惜別清塵，故國榮過喜風新。竹葉莫辭千日酒，梅花惟寄一枝春。苦心曾未拋黄卷，得路終期近紫宸。不待政成迎風詔，頌聲洋溢桂州人。
寄蔡崑 宋白
却憶醉相逢，雲深太白東。離別經臘雪，魂夢又春風。芳草晴天闊，黄鸝細雨中。倚筇愁望處，烟樹遠濛籠。
黄陵二妃廟 宋白
重瞳天子狩南荒，二女音容已渺茫。靜聽瑶琴當皓月，再聞珠淚灑幽篁。松愁老鶴清無夢，水映疏螢冷放光。一夜遼遼千古意，香魂依約遶瀟湘。
送陳堯叟赴廣西漕 宋白
莫辭征騎去迢迢，盡瀉純誠許聖朝。北闕皇恩從此布，南方沴氣必然銷。爲詩自可怡情性，服藥嘗聞助攝調。仙館粉闈官職好，定期騫翥上烟霄。
狂吟八韻送英公暫歸故鄉遷殯二親 宋白
十八般書四海傳，長安話別已多年。今來帝里重相見，轉覺師心更自然。下筆入神皆得法，出言成句盡通玄。花時乘興先行樂，月夜忘機靜坐禪。到處僧俗爭識面，滿朝英俊贈佳篇。長沙母葬彰純孝，八水人思有善緣。衡嶽醉投秋雨寺，漢江吟渡夕陽舡。前期指在春三月，迴首東風好著鞭。
牡丹詩十首  其一 宋白
□應春處即□春，粉面□相□番新。語得必傳天上事，摘來真是掌中身。百花推戴教爲主，□日妖□欲□人。無可奈何□愛惜，少偷金蘂咽芳津。
牡丹詩十首  其二 宋白
日華鮮麗露華濃，梳流香朝競□容。來在夢中甘化蝶，入伊心裏不如蜂。宮娥捧擁西施醉，天樂喧闐虢國風。高拗浮□須繼燭，玳簪分載酒千鍾。
牡丹詩十首  其三 宋白
春心相惜最相親，湘葉忩忩換翠裙。雙蒂喜如嬪二女，一枝愁似寡文君。艷繁誰卷真珠看，香好曾歌琥珀聞。深染鮫綃籠玉檻，莫教飛去作卿雲。
牡丹詩十首  其四 宋白
烟容粉態傍歌樓，半似窺人半似羞。把筆乍題先巧笑，憑欄微喚不迴頭。吹乾玉笛香猶在，槌破靈鼉愛未休。更得黄鸝將粉蝶，東西南北說風流。
牡丹詩十首  其五 宋白
澹黄容止間深檀，妥媠香紅露未乾。和淚似嫌春漸老，向人如說夜來寒。粧成有樣教天媛，禮絕無心下國蘭。針繡筆描俱未是，好風相倚笑邊鸞。
牡丹詩十首  其六 宋白
錦爲行障繡爲衾，不殺猩猩色已深。花譜揚名居一品，藥欄纔見賞千金。誰忘正爲褰珠箔，得意惟能挑玉琴。洛水橋南三月裏，兩無言語各知心。
牡丹詩十首  其七 宋白
風排香陣拂瑶墀，御苑新晴爛漫時。十五素娥羞水色，三千紅面洗胭脂。宮腰暎酒思輕舞，檀口偎牋欲詠詩。鐵石心腸爲君變，多情多恨一枝枝。
牡丹詩十首  其八 宋白
水精冠葉鏤春冰，巧思鎸研仿未能。風砑紅綃光點血，暖銷金鏤細含稜。韶容旖旎終無比，晚艷低佪更可憎。戲脫仙衣親手覆，香身柔軟力難勝。
牡丹詩十首  其九 宋白
春風平地謫花仙，紅裊生香下九天。艷欲背身垂玉筯，動如移步索金蓮。含情待去爲雲雨，忍笑佯來聽管弦。朧月輕寒應不慣，夜深渾擬傍藂眠。
牡丹詩十首  其一○ 宋白
許多顔色泥春嬌，就裏輕紅最□饒。生處地須名紫府，落時魂想返青霄。霞英散焰燒纖手，藥粉飄香著步摇。輕剪自憐支節痛，倚烟啼露一無憀。
題義門胡氏華林書院 宋白
君家仙館带村塘，氣象清鮮雅趣長。千里客來如海納，一樓書靜透山光。門閭旌表芝泥貴，科篇聯翩桂籍香。帝里詞人多景慕，謾題詩句滿修篁。
句  其一 宋白
吉音來碧落，帖子報紅牋。清夜驚神王，朧明到省前。風中宮漏盡，日出榜繩懸。
句  其二 宋白
勞君贈我古風詩，逋翁所謂撲凸奇。
句  其三 宋白
宋朝歸聖主，潘閬是詩人。
句  其四 宋白
凌晨走退蝦蟆鼻，幾日飛經灩澦堆。
句  其五 宋白
春風麥隴連蠻芊，細雨梨花問海棠。
句  其六 宋白
竹底衙人吏，花間押簿書。
句  其七 宋白
峨眉多雨雅江秋，溢岸清波入郡流。
句  其八 宋白
最念春風嘗酒處，梅酸笋翠後溪頭。
句  其九 宋白
玉津縣裏三年悶，金粟山前九月愁。
句  其一○ 宋白
梅雪初銷臘酒香，嘉州屬縣且尋芳。
句  其一一 宋白
道出嘉陽正西指，一带靈峰如湧起。
句  其一二 宋白
回眸已覺三山近，滿壁潛驚五月寒。
句  其一三 宋白
昔日曾爲尺木階，今朝真是青雲友。
平望蚊 錢儼
安得神仙術，試爲施康濟。使此平望村，如吾江子匯。
禁林讌會之什 潘慎修
紅藥深嚴肅廣筵，嘉招仍許厠羣仙。忽窺宸翰雲龍動，乍揭天辭日月懸。散作楷模爭寶惜，永刊金石共流傳。况當枚馬從容地，仍集班揚侍從賢。敢竊休明爲盛觀，願陳風詠播薰弦。不辭勝引承歡醉，長洽昇平億萬年。
句 潘慎修
如今縱得仙翁術，也怯君王四路饒。
題義門胡氏華林書院 何蒙
滿眼烟霞與宅連，義高孝弟代相傳。彤庭召對曾承詔，內府頒書特奉宣。學古一門遵法度，禮賓羣僕盡精賢。竺齋月夜招琴客，花院春風恣飲筵。乘興訪僧因掛褐，傍秋買鶴不爭錢。半空山色長供望，徹曉清泉緩醒眠。殘暑就溪開敞檻，晚凉觀稼入平川。神仙藥術親留寫，朝達詩牌自把懸。携手漫思爲好伴，此身方恨未歸田。憶君幾度西南望，遥想情風寄一篇。
句 何蒙
塞日穿痕斷，邊雲背影飛。縹緲隨黄屋，陰沈護御衣。
遊古陌吟 王處厚
誰言今古事難窮，大抵榮枯總是空。算得生前隨夢蝶，爭如雲外指冥鴻。暗添雪色眉根白，旋落花光臉上紅。惆悵荒原懶回首，暮林蕭索起悲風。
贈英公大師 李頌
篆高神品，秀爽天骨。敏搆機先，談深理窟。濬極蒼源，玄臻籀闥。玉無疵瑕，車有輗軏。達識圓明，靈襟洞豁。粹稟飛星，胸挂流月。大飲陶陶，閑遊兀兀。肯如常人，名利乾沒。
送英公大師歸終南 盧岳
擬息游方興，蘿龕近翠微。幾程勞夜夢，一錫向秋歸。月彩籠清磬，嵐光潤紫衣。重尋溪上路，楓葉下巖扉。
贈英公大師 許道寧
業就携筇別五湖，御簾香暖幾曾趨。精搜象外吟情逸，玄達禪中惠性殊。江塢秋思霜橘美，雲房高寄海峰孤。白蓮共結他年約，還放疏慵入社無。
禁林讌會之什 畢士安
好文英主古難齊，寵重詞臣意弗低。睿藻清新刊翠琰，神蹤飛動在璇題。芸籤許效蓬萊閣，花檻容模罨畫溪。樂聖朋儕開綺席，愛君誠抱挂金閨。買臣晚遇知多幸，犬子端憂思轉稽。天地恩私無以報，只將兢慎對芝泥。
楊照承議蘆雁枕屏 畢士安
畫師不肯傳風蝶，故作枯乾逞奇絕。清秋未合結繁陰，深戶何從灑飛雪。雪裏鴨兒苦耐寒，眠沙枕浦白雲團，黄蘆槭槭枝葉乾。江頭鳴雁恰飛起，恍如身到瀟湘間。瀟相洞庭雲水隔，山路坡陁斷行客。從來冬景畫已難，况有翎毛似崔白。已覺冰漫稻粱少，更疑水宿溪垠窄。生平有道付滄洲，今日床頭動行色。屏風主人家近遠，我昔曾過潯陽縣，田蘆野雁嘗親見。出門解榻定相逢，借我家鄉令對面。
國清寺 畢士安
三四百年寺，今來國又清。若非逢聖祚，徒自有嘉名。月殿五峰色，風松十里聲。不緣君命束，便好脫塵纓。
答王黄門寄密蒙花 畢士安
多病眼昏書懶寄，煩君遠寄密蒙花。愁無內史兼詞翰，爲寫真方到海涯。
遊七星巖 張去華
桂林平地起山尖，獨此奇峰個個圓。上應星辰三四點，中藏空洞幾千年。乘槎客子頻相訪，騎鶴仙人竟不還。多少南來驄馬客，品題詩句細磨鎸。
上陳文惠 楊朴
昨夜西風爛漫秋，今朝東岸獨垂鈎。紫袍不識蓑衣客，曾對君王十二旒。
村居感興 楊朴
一壺村酒膠牙酸，十數胡皴徹骨乾。隨著四婆裙子後，杖頭挑去賽蠶官。
七夕 楊朴
未會牽牛意若何，須邀織女弄金梭。年年乞與人間巧，不道人間巧已多。
秋日閑居 楊朴
忽聞高柳噪新蟬，厭暑情懷頓豁然。庭檻夜凉風撼竹，池塘香散水摇蓮。鱸魚鱠憶奔江浦，焦尾琴思換蜀弦。莫遣金樽空對月，滿斟高唱混流年。
莎衣 楊朴
軟綠柔藍著勝衣，倚船吟釣正相宜。蒹葭影裏和烟卧，菡萏香中带雨披。狂脫酒家春醉後，亂堆漁舍晚晴時。直饒紫綬金章貴，未肯輕輕博換伊。
詩一首 楊朴
更無落魄耽盃酒，更莫猖狂愛詠詩。今日捉將官裏去，這回斷送老頭皮。
句 楊朴
就客飲時擔酒去，見鱼遊處撥萍開。
題汶川村居 滕白
種茶巖接紅霞塢，灌稻泉生白石根。皤腹老翁眉似雪，海棠花下戲兒孫。
燕 滕白
短羽新來別海陽，真珠高捲語雕梁。佳人未必全聽爾，正把金針繡鳳凰。
山行 滕白
馬頭閒覺入從容，疊嶂清秋度百重。長見孤雲能作雨，未應片水不藏龍。花村幾處連修竹，澗石誰家倚瘦松。本若無心許明代，好尋巢許此韜蹤。
七絕三首  其一 滕白
稻穗登場穀滿車，家家雞犬更桑麻。謾栽木槿成籬落，已得清陰又得花。
七絕三首  其二 滕白
周遭圩岸繚山城，一眼圩田翠不分。行到秋苗初熟處，翠茸錦上織黄雲。
七絕三首  其三 滕白
古來圩岸護隄防，岸岸圩圩種綠楊。歲久樹根無寸土，綠楊走入水中央。
題嚴君觀 王嵒
寒雲古木罩星臺，凡骨仙蹤信可哀。二十年前曾此到，一千年內未歸來。
山中有所思 王嵒
零零夜雨漬愁根，觸物傷離好斷魂。莫怪杜鵑飛去盡，紫微花裏有啼猿。
燕 王嵒
一巢功績破春光，絮落花殘兩翅狂。月樹風枝不棲去，强來言語泥雕梁。
貧女 王嵒
難把菱花照素顔，試臨春水插花看。木蘭船上遊春子，笑指荆釵下遠灘。
杪春寄友人 王嵒
何處相逢萬事忙，卓家樓上百淘香。明朝漸近山僧寺，更爲殘花醉一場。
回舊山 王嵒
庾家樓上謝家池，處處風烟少舊知。明日落花誰共醉，野溪猿鳥恨歸遲。
殘冬客次資陽江 王嵒
淡雲殘雪簇江天，策蹇遲回客興闌。持鉢老僧來咒水，倚船商女待搬灘。沙翹白鷺非真靜，竹映繁梅奈苦寒。阮籍莫嗟歧路異，舊山溪畔有漁竿。
句  其一 王嵒
何人輕大厦，放爾偃深雲。
句  其二 王嵒
高僧慣來看，踏破綠苔紋。
句  其三 王嵒
暗穿地脈龍先覺，密贊天工雨不知。
句  其四 王嵒
溪分澗奪朝宗晚，殘月殘雲信所之。
句  其五 王嵒
朝宗任疊千重浪，捧日能消幾片雲。
句  其六 王嵒
多慚亦偶休明代，擊壤空隨野老羣。
句  其七 王嵒
飛來疑是鶴，下處却尋魚。
題龍華山 郭震
昔年曾到此山來，百鳥聲中酒一盃。最好寺邊開眼處，段文昌有讀書臺。
紙窗 郭震
偏宜酥壁稱閑情，白似溪雲薄似冰。不是野人嫌月色，免教風弄讀書燈。
聞蛩 郭震
愁殺離家未達人，一聲聲到枕前聞。苦吟莫入朱門裏，滿耳笙歌不聽君。
東郊賦詩 郭震
今日出東郊，東郊好春色。青青原上草，莫放征馬食。
漁者 郭震
江柳弄風顰翠黛，山光著雨濕臙脂。却收短棹拈長笛，一葉舟中仰面吹。
老卒 郭震
老來弓劍喜離身，說著沙場更愴神。任使將軍全得勝，歸時須少去時人。
雲 郭震
聚散虛空去復還，野人閑處倚筇看。不知身是無根物，蔽月遮星作萬端。
螢 郭震
秋風凜凜月依依，飛過高梧影裏時。處暗若教同衆類，世間爭得有人知。
野井 郭震
縱無汲引味清澄，冷浸寒空月一輪。鑿處若教當要路，爲君常濟往來人。
米囊花 郭震
開花空道勝於草，結實何曾濟得民。却笑野田禾與黍，不聞弦管過青春。
惜花 郭震
艷拂衣襟蕊拂杯，遶枝閒共蝶徘徊。春風滿目還惆悵，半欲離披半未開。
蓮花 郭震
臉膩香薰似有情，世間何物比輕盈。湘妃雨後來池看，碧玉盤中弄水晶。
海棠 郭震
又隨桃李一時榮，不逐東風處處生。疑是四方嫌不種，教於蜀地獨垂名。
宿漁家 郭震
幾代生涯傍海涯，兩三間屋蓋蘆花。燈前笑說歸來夜，明月隨船送到家。
詩二首  其一 郭震
流落天涯與海涯，舊山終日恨歸遲。思量却得蹉跎力，會盡人間一肚皮。
詩二首  其二 郭震
江樓四面立屏風，到此詩家合用功。沽酒店藏花影內，打漁村在浪聲中。
句  其一 郭震
人世幾番更面目，仙山依舊鎖烟霞。
句  其二 郭震
前山尚自無人到，更說後山山更高。
句  其三 郭震
孤吟四望頻。
句  其四 郭震
半欲離披半欲開。
公宇蘆 歐陽詹
漁家分得兩三莖，公退徐吟思倍清。官滿不將歸舊隠，蕭蕭留與後人聽。
句  其一 歐陽詹
啼猿非有恨，行客自多悲。
句  其二 歐陽詹
不知吹者意，何似聽人心。
句  其三 歐陽詹
橫琴遮遠洞，舉手出高峰。
示執坐禪者 釋省澄
大道分明絕點塵，何須枯坐始相親。杖藜日涉谿山趣，便是烟霞物外人。
句  其一 劉能
窗外秋聲湘瑟怨，檻前竹色楚帆飛。
句  其二 劉能
懶向九嶷歧路望，渡頭雲雨正霏霏。
贈李營丘 劉鼇
六幅冰綃挂翠庭，危峰疊嶂鬭崢嶸。却因一夜芭蕉雨，疑是巖前瀑布聲。
句 賀亢
但存方寸地，留與子孫耕。
句  其一 高元矩
硯貯寒泉碧，庭堆敗葉紅。
句  其二 高元矩
鳥掠琴弦穿靜院，吏收詩草下閒庭。
逍遥詠  其一 宋太宗
逍遥知語默，境外見真空。有位皆玄感，無緣不用功。義說三才理，幽深萬事通。因依堪法則，答謝向旻穹。
逍遥詠  其二 宋太宗
大道虛無境，信之則有靈。幽深玄妙理，運轉幾曾停。拘束從何益，周通靜杳冥。真空非作相，善應保安寧。
逍遥詠  其三 宋太宗
我自常安樂，凡情勿笑耶。雲生諸洞府，棘不放仙花。地卑三光照，天開五色霞。未知何所是，善願理交加。
逍遥詠  其四 宋太宗
我達逍遥理，陰陽運五行。道從初一變，德合混三清。聖境堪依仗，狐疑事不成。異端違雅淡，返禍自輕生。
逍遥詠  其五 宋太宗
逍遥人控鶴，碧落壓天津。達理通含識，虛無即是真。河車誰肯信，鉛汞本相親。造化皆如此，今緣論宿因。
逍遥詠  其六 宋太宗
何處堪依仗，經心便皺眉。世情多詭詐，業重信愚癡。取次招他謗，違非不自知。貌恭無德行，禍福在修持。小人以小善爲無益而弗爲也，以小惡爲無傷而弗去也，此正在改過修持爾。虛無知大道，極意思悠然。摩日雲中雁，瀟湘水似天。孤峰高遠近，寶月瑩團圓。信解明開悟，青霄在目前。
逍遥詠  其七 宋太宗
逍遥名有理，得一便知空。道本皆深邃，凡爲不易窮。品流才雅淡，格致意潜通。救世傳相益，因成順八風。
逍遥詠  其八 宋太宗
誰測玄機聖，天功地久長。羣生皆是性，道德有圓方。妍醜隨情意，於戲細酌量。達人知淡泊，默默見非常。
逍遥詠  其九 宋太宗
道德誰分別，逍遥我自由。時情人不達，深理少相投。己是終無益，非他作逗留。奈何爲各異，未定復還休。
逍遥詠  其一○ 宋太宗
奧義通玄化，精微妙入神。功程隨志願，貶降背於真。靜默堪爲法，無言事可親。逢師傳口訣，金玉變埃塵。
逍遥詠  其一一 宋太宗
清靜真空理，不無解者難。縱橫依見性，廓落智中觀。坦蕩歸仁德，辛勤久遠看。勿教爲逆順，平地入雲端。
逍遥詠  其一二 宋太宗
乾坤常運轉，兀兀見衆生。利物終相應，施爲願要精。身慵何隠遁，舌辯謾縱橫。種性歸真理，因緣有重輕。
逍遥詠  其一三 宋太宗
仙經無限意，龍虎返丹砂。採綴陰陽理，終期歲月賒。求來皆有應，不信固難誇。忙說閑清境，真誠悟幾家。
逍遥詠  其一四 宋太宗
陽與陰和合，須從一字求。分明皆是象，作相不能投。舉措先真實，精麤各自柔。恒持通覺悟，萬派水東流。
逍遥詠  其一五 宋太宗
鉛汞精修鍊，陰陽協物情。花開黄道正，藥就紫烟輕。海嶠浮雲合，神光照室明。彩霞高麗日，細意話長生。
逍遥詠  其一六 宋太宗
照然明道德，萬象有其端。變化疑誰信，超凡入聖看。幽玄深自在，眇邈就中難。但味風塵裏，方知宇宙寬。
逍遥詠  其一七 宋太宗
世界無窮盡，論之遠更深。陰陽分皂白，瓦礫變黄金。報應終還有，邪求不易尋。忩忙誰正定，須是合天心。
逍遥詠  其一八 宋太宗
世利貪拘束，欺心自不知。一真求意在，四敘絕參差。頓悟超諸聖，娛情改換癡。生前如似夢，願重細推之。
逍遥詠  其一九 宋太宗
愚癡常似醉，何異夢中人。欲達終無見，懷疑道豈親。非爲貪閉口，那是益於身。先生堪寂默，種福不傳因。
逍遥詠  其一 宋太宗
人救眼前急，何曾利益心。愚迷終淺見，達者智高深。苦行須知應，餘憂力不任。經書無限意，稽古便同今。
逍遥詠  其二 宋太宗
逍遥安且定，但信莫懷疑。大海波中水，狂風樹擺枝。樂天分造化，慧眼細觀之。方寸無諸惡，恒將利益持。
逍遥詠  其三 宋太宗
恍惚人難曉，天仙語默玄。修心無道理，終日自忙然。我命真中趣，長生認宿緣。機權饒使用，聖事不虛傳。
逍遥詠  其四 宋太宗
清虛閑靜得，奉道見真歸。契合皆堪用，因緣事好依。精誠求諦信，須有是兼非。豁達幽深遠，奧妙入玄機。
逍遥詠  其五 宋太宗
清靜人安樂，恒持要久長。秋天澄皓色，春日發輝光。一氣從初立，三才位不忙。羣生如似夢，甚處得馨香。
逍遥詠  其六 宋太宗
道者强名立，清虛隠顯深。欲行千里路，別探一般心。景象空天遠，何勞意馬尋。玄談通智慧，曩劫至從今。
逍遥詠  其七 宋太宗
冥搜多景趣，悟則頓神清。拘束終難得，沖和入道情。知微通理性，滋味好研精。妙用天然法，陰功藴大名。
逍遥詠  其八 宋太宗
氣類須相假，陰陽造化成。離凡知有聖，得外更求精。先秘庚辛理，後傳戊己名。真鉛歸一體，交感自長生。
逍遥詠  其九 宋太宗
天界殊勝理，凡愚不易知。曩因誰可究，淺近故懷疑。的實歸真性，區邪入正持。樂耶親大道，報應自然之。
逍遥詠  其一○ 宋太宗
知之修鍊法，便是聖中人。有象虛無境，邪緣不見真。恒持功行益，響應甚平均。渾然天地理，大道徧乾坤。
逍遥詠  其一一 宋太宗
伏藏終不見，巧拙是兼非。至道光懷古，周通隠聖機。清天何物性，濁地故相依。修鍊真堪惜，疏慵有順違。
逍遥詠  其一二 宋太宗
夢寐其中物，常人何得知。陰寒三數變，陽暖兩相宜。宿世終皆有，無緣勿强爲。真鉛歸至道，龍虎笑華池。
逍遥詠  其一三 宋太宗
形影隨人得，精修道不迷。研窮深理路，造化隠端倪。雲引龍吟穴，風生虎嘯溪。少知愚豈解，南北與東西。
逍遥詠  其一四 宋太宗
燕雀不生鳳，陰陽一氣全。無窮深可及，境象理推遷。奚益其形化，平章語默玄。終身何所役，道本豈私焉。
逍遥詠  其一五 宋太宗
自在無拘束，逍遥裏外安。頑情終不見，聖境類乎端。機智將何用，幽深大道寬。區分能解意，四季一周看。
逍遥詠  其一六 宋太宗
求得真宗一，深知萬象清。自然通感應，意外別長生。學古身何措，輝華日瑩明。誰窮天地理，去住兩無成。
逍遥詠  其一七 宋太宗
不醉迷如醉，猶貪巨鼎扛。通玄求得一，清靜更無雙。鸞鳳栖瑶渚，天津壓漢江。欲窮何所似，夜月透雲窗。
逍遥詠  其一八 宋太宗
利鈍猶根性，無緣枉用心。邪求皆是相，正定理玄深。巧拙高含識，輕浮力不任。大乘通語默，稽古便知今。
逍遥詠  其一九 宋太宗
笑盡人間事，到頭總不知。信心終是實，如日瑩無欺。舉措持恒久，貪生却似癡。善緣銷惡趣，惠愛廣將施。
逍遥詠  其二○ 宋太宗
五金并八石，一一注仙經。雅有深仁行，無非不暫停。日華精汞法，月魄鍊砂靈。入聖超凡骨，變化本真形。
逍遥詠  其一 宋太宗
逍遥心自樂，清浄保長生。至道歸玄理，真空造化成。輝華揚日彩，偃仰順風聲。裏外有何物，剛柔鍊始精。
逍遥詠  其二 宋太宗
遁跡深巖谷，身閑未是閑。研窮堪語默，寂靜杳冥間。秘密逢邪見，難開大道關。金丹無效用，弗可返童顔。
逍遥詠  其三 宋太宗
金鼎精須鍊，華池水火紅。坎離能匹配，男女自相逢。曩劫知因果，生前道不窮。若修方寸是，發意便周通。
逍遥詠  其四 宋太宗
修鍊求真一，沖和本自然。希夷光滿月，響應真如弦。苦學周知易，難窮語默玄。成功兼積德，別有洞中天。
逍遥詠  其五 宋太宗
一法從何有，三皇五帝前。周知多異境，猛利要精專。我命須依道，陰功及物緣。善心通感應，動靜理深玄。
逍遥詠  其六 宋太宗
日照光文彩，周通無不關。天恩功最大，地載莫休閑。絕頂孤松老，飛雲野鶴還。玄珠名隠奧，杳靄路岐間。
逍遥詠  其七 宋太宗
清靜常清靜，緣來盡可行。道高麋鹿性，庸識歲年輕。日昃相依勢，花開觸處明。是非論巧拙，達外福蒼生。
逍遥詠  其八 宋太宗
真境堪依仗，周遷四敘移。人忙閑聖跡，心達罷狐疑。俊造皆流品，逢能即是師。二從寒暑變，龍浴鳳皇池。
逍遥詠  其九 宋太宗
戶牖常開閉，升沈倏忽中。龍吟深邃理，虎嘯語言通。南北思長遠，東西道不窮。炎光收月魄，桂樹發花紅。
逍遥詠  其一○ 宋太宗
鼎內蓮花出，如塵發絳紅。坎鉛將匹配，離火好相逢。陰散何優劣，陽歸自合同。消停方可信，輝華大道雄。
逍遥詠  其一一 宋太宗
虎龍本屬木，白虎作華池。水火恒爲則，陰陽造化遲。清心常積德，凡眼豈能知。君子聽吾喻，神明勿闇欺。
逍遥詠  其一二 宋太宗
萬靈通有感，臧否在名人。志誠昭明德，清浄見於真。奉道惟恭謹，修持願本因。廣將求利益，苦樂救生民。
逍遥詠  其一三 宋太宗
頂戴尊天地，聰明識見高。無爲通理性，猛利豈虛勞。出沒終難認，因緣不可逃。中原多聖境，四海湧滔滔。
逍遥詠  其一四 宋太宗
世界諸方聖，如同在眼前。其於通要妙，便見理深玄。法教窮難盡，周知本自然。信誠含萬象，秘隠口親宣。
逍遥詠  其一五 宋太宗
隨緣心不見，性各本來真。惡事誇脣頰，愚癡似醉人。忙忙何物有，急急利名親。入定觀浮世，蒼生業感因。
逍遥詠  其一六 宋太宗
善念銷嗔恚，無差本自然。花開凡葉木，水打急風舡。拘執恒如縛，能仁學昔賢。神明皆正定，消息更深玄。
逍遥詠  其一七 宋太宗
逍遥賢聖樂，我悶俗情愚。鄙俚何堪數，斟量解卷舒。惡緣須盡去，善事好相於。忙急真如夢，乾坤造化殊。
逍遥詠  其一八 宋太宗
宿願通賢聖，貪心勿强爲。眼前銷惡趣，天鑒故無私。如夢何光景，明神所在知。精修觀出離，解脫影相隨。
逍遥詠  其一九 宋太宗
不爭多氣力，容易可成功。意馬須調伏，如塵幻夢中。任持從雅淡，樂道定雌雄。修鍊知勤苦，因緣自合同。
逍遥詠  其二○ 宋太宗
一受諸同氣，熙和理道平。乘雲無滯礙，大樹種而生。塵垢勿教染，江河順不爭。機智潜棄用，方顯貴佳名。
逍遥詠  其一 宋太宗
白日衆生見，幾來得意人。萍蓬如似夢，丹鼎妙清神。紅樹非花影，青松壓海津。入玄龍虎伏，大道許相親。
逍遥詠  其二 宋太宗
雅澹玄中得，常人故不知。幽深無遠近，道外細推之。碧落神仙境，烟霞日月隨。參詳寰宇內，邪正豈相離。
逍遥詠  其三 宋太宗
逍遥通物性，大道有圓方。山谷高深淺，人心自短長。陰陽窮豈竭，造化入無疆。塵埃飛作垢，驚雁不成行。
逍遥詠  其四 宋太宗
羣生各自意，未有一般般。名利貪嗔賊，愚迷道路寬。避煩如雨散，清靜入雲端。善想因緣理，經窮子細看。
逍遥詠  其五 宋太宗
皇天無不照，福業重來輕。背正堪何益，歸真道自成。本元宗一體，功行錄三清。幾許解吾意，慈悲利益平。
逍遥詠  其六 宋太宗
得道超凡聖，逍遥本是緣。羣迷難解會，我且不虛傳。但信恒無斷，精窮用意專。審聽明譬諭，勿被俗情牽。
逍遥詠  其七 宋太宗
物情通萬象，達者便忘機。各具含靈性，狐疑有是非。知天修福惠，如日瑩光輝。認取好歧路，惡去善相依。
逍遥詠  其八 宋太宗
經心玄妙理，道德念陰符。九轉金丹鼎，三才玉匱書。恒常皆隠秘，達者見清虛。倏忽神明意，先賢覺自愚。
逍遥詠  其九 宋太宗
天地含清泰，陰陽道所成。沖和玄妙術，勿訝說長生。起信何疑誤，迷來却謗輕。攝心歸正念，淡薄惡銷聲。
逍遥詠  其一○ 宋太宗
混沌初分後，陰陽辨濁清。三才皆備位，萬物有長生。罔象精通感，淳和道可明。但求方寸是，剖判應非輕。
逍遥詠  其一一 宋太宗
五色雲銷黯，方知大道深。華池玄妙理，龍虎本同音。金鼎鉛中作，紅花洞裏尋。求真如得路，返少老山岑。
逍遥詠  其一二 宋太宗
達取真空性，成名有後先。智勞如似夢，恬澹不論年。閉口恒持默，精修更是玄。消停須在意，安穩上清天。
逍遥詠  其一三 宋太宗
礦鍊真金色，菩提道果成。仙人持忍辱，胥國福衆生。教法堪依信，勤修猛要精。若能功行滿，故是達三清。
逍遥詠  其一四 宋太宗
至藥家家有，誰人解得麽。玄通真法界，妙理諭恒河。年歲銷風水，芝蘭間棘窠。陰功陽造化，善少惡中多。
逍遥詠  其一五 宋太宗
瘖瘂癡聾病，求醫大法王。貪瞋無相體，正定得清凉。達者通賢聖，迷情任意狂。分明如是說，寂靜有閑忙。
逍遥詠  其一六 宋太宗
漸省虛名理，真求一味清。目前皆是景，心內藴長生。白露秋催促，紅花葉自輕。物情歸即悟，疑滯兩無成。
逍遥詠  其一七 宋太宗
紫陌紅塵裏，貪名利好爭。世情皆擾攘，大道甚縱橫。弦直終無曲，心邪自不平。若能如遂意，後學法先生。
逍遥詠  其一八 宋太宗
寂靜皆無語，其於理一般。若非通秘奧，故是入微端。善可名高尚，真乘智識寬。天長與地久，萬物不相干。
逍遥詠  其一九 宋太宗
天上及天下，施爲那是親。物情歸造化，大道見深仁。果位非遥遠，賢愚自苦辛。焉知皆日用，秋換一年春。
逍遥詠  其二○ 宋太宗
表裏分明說，深窮妙更玄。愚迷行不到，聖事法中傳。欲界情無定，真空本自然。今生隨曩劫，清浄照三天。
逍遥詠  其一 宋太宗
日月無私照，人爲似等閑。忙催紅葉落，靜想白雲間。善念皆知有，非緣勿用攀。目前深邃理，那是扣玄關。
逍遥詠  其二 宋太宗
精心求一善，一善許相宗。利物無窮盡，分明理道通。正邪名恍惚，曉悟見真空。象外行持法，玄言顯聖功。
逍遥詠  其三 宋太宗
百法還丹數，玄門各自深。真空光似日，解脫本由心。迷惑終無應，精修重古今。循環豈暫息，七寶聚高岑。
逍遥詠  其四 宋太宗
剛氣縱橫合，無人到所思。浮生看即易，至理杳難知。返覆因興念，恒持入遠期。孤雲霄漢外，花見晚霜悲。
逍遥詠  其五 宋太宗
我說逍遥理，其如要妙深。悟來時頃刻，迷者豈通尋。達即隨情遣，真緣不可侵。從來皆是事，巧拙在人心。
逍遥詠  其六 宋太宗
一法歸千法，真如即是真。迷情終不見，達了悟知因。海納分他境，心平故可親。但明修鍊路，善業盡隨身。
逍遥詠  其七 宋太宗
真一生天地，因依認宿緣。智高通理性，凡下少周旋。語默何奇絕，幽深隠聖賢。誰人解我意，大道寸心玄。
逍遥詠  其八 宋太宗
天上與人間，賢愚不暫閑。精修歸至理，道大隠玄關。聖境皆奇絕，凡情豈易攀。羣仙寬坦蕩，却老盡童顔。
逍遥詠  其九 宋太宗
探玄何妙理，元化得均勻。去住分明紀，終期遠大親。物華堪賞詠，離撓最名珍。碧落翻霞彩，千秋不老春。
逍遥詠  其一○ 宋太宗
誰人信我說，我說亦非常。苦行分明樂，緣深解即忙。乖持如似夢，慕道得清凉。影響隨聲應，玄門可度量。
逍遥詠  其一一 宋太宗
逍遥通大道，物象古從今。一氣無窮極，三才妙更深。愚迷皆自縛，聖境可周尋。消息存亡理，先憂力不任。
逍遥詠  其一二 宋太宗
法則定乾坤，千秋與萬春。金烏飛絳闕，玉兔弄精神。達識逢堪笑，賢愚本是真。清風摇聖境，仙說洞中人。
逍遥詠  其一三 宋太宗
逍遥閑物外，大道體柔剛。山河窮不盡，人心自短長。塵泥常曖昧，日月瑩輝光。出沒機關內，調持迥有方。
逍遥詠  其一四 宋太宗
發願行平等，天觀必照知。貪嗔常不見，善惡豈相規。利益恒將正，勿教亂所思。因緣如響合，變化杳無爲。
逍遥詠  其一五 宋太宗
具足人難得，聰明別是非。志誠符感應，清靜扣玄機。道大雄名久，真邪有順違。精專閑彼我，萬法一宗歸。
逍遥詠  其一六 宋太宗
志節還難得，剛柔說是非。秋霜明至道，春日麗光輝。桂影芳紅樹，馨香入紫微。無窮天地理，語默自依依。
逍遥詠  其一七 宋太宗
詩中包異境，解者不爲非。深信含玄理，幽通是可依。達人皆論道，狂酒敗稜威。浩渺寰瀛內，寒暄隠聖機。
逍遥詠  其一八 宋太宗
逍遥名不易，一法貫真宗。入位誰分別，深玄隠大功。杳冥難測度，象外理皆同。洞府羣仙侶，三天順九重。
逍遥詠  其一九 宋太宗
虛無知者少，秘默在丹田。鉛化金根樹，鼎光玉液泉。相宗難且易，絕妙理深玄。真境猶來是，依經學昔賢。
逍遥詠  其二○ 宋太宗
得一便須休，真空象外求。昭然寬世界，幻化似浮漚。秘隠玄中理，幽深事莫投。天涯無畔岸，寶月順波流。
逍遥詠  其一 宋太宗
逍遥利樂認天真，心印深藏喻海津。妙法須求經裏字，無緣勞問洞中人。研窮道德從何入，清浄玄通馭物親。此語苞含堪賞詠，丹臺羽客善鋪陳。
逍遥詠  其二 宋太宗
於身日毅但多爲，賢聖何曾免是非。大道幾時明鄙隔，真宗隠顯在玄機。周知物理通還感，俯仰從來有順違。宜且守恒存禮讓，難中輕重兩相依。
逍遥詠  其三 宋太宗
神仙上界道清虛，那箇何親那箇疏。修鍊豈教人世識，歸真本是太陽居。三天定相玄中得，一氣須聞妙更殊。運偶不同他往日，老來自在見功夫。
逍遥詠  其四 宋太宗
休話還丹大鼎滬，我緣經歷盡皆虛。人間豈有神仙藥，天上難開玉匱書。彭祖自勞閑歲月，穆王謾說走龍駒。矜孤恤寡行公道，此乃名爲利益殊。
逍遥詠  其五 宋太宗
靈藥從來隠聖機，何人得達到玄微。真空入有皆知實，運化功能到者稀。汞裏金牙堪可重，爐中白雪共含輝。勿令陰氣侵陽位，走作丹砂赫弈飛。
逍遥詠  其六 宋太宗
時人不識理深玄，細意精修補業牽。幻化杳冥隨物性，虛無豈是亂相遷。龍飛入位真堪仰，虎伏休閑有自然。洞裏煙霞何縹緲，神仙景致沒休年。
逍遥詠  其七 宋太宗
澤瀉池塘灌藥畦，太清雲黯步紅霓。松花鍊鼎龍山側，甲第羣仙鳳鶴棲。分別要從華等級，微言道泰物須齊。自吟自詠求師侶，入品詩流旋作題。
逍遥詠  其八 宋太宗
道高人世禮周旋，語默如癡似不言。冼滌要教心地靜，狐疑勿類水萍翻。經書說盡修真理，歲月休防罷引援。雅合無爲深見識，陰陽去住促寒暄。
逍遥詠  其九 宋太宗
猶龍景象駕翔鸞，道在虛無天地間。一二合將歸大體，五千言外不開關。儀形眇邈難相類，聖跡希夷語默閑。昔日西遊如似夢，化胡異域却應還。
逍遥詠  其一○ 宋太宗
乾坤之內隠長生，藥變還丹道已成。救世神方堪自祕，樂耶語話勿相輕。眠雲卧水通玄識，點石爲金誰辯明。黄才身心皆得所，登壇善聽步虛聲。鍊礦勿教侵外域，真鉛豈得離中華。天然五色被雲遮，聖境由來路逕賒。苞含日月高還遠，自是人心識見邪。龍浴鳳池誰可意，神仙羣聚笑吟呀。
逍遥詠  其一一 宋太宗
傾依慕善易爲興，却恐人心冷似冰。含識昭然何不達，非同物類信誰憑。强其志節皆知有，未盡任持早愛憎。倏忽便經閑歲月，凡間聖事可升騰。
逍遥詠  其一二 宋太宗
逍遥我詠杳冥中，萬物齊歸各異同。曉解精微無所著，先從含識踐真空。希夷自變剛柔理，述作縱橫道不窮。剖判三才堪測度，輝華積德上玄功。
逍遥詠  其一三 宋太宗
神丹妙道故延年，豈是凡流識大仙。老子尚猶能諱事，軒皇不許亂相傳。誰知造化功夫力，罕見今生度宿緣。猛虎伏來龍駕馭，雲騰五色思悠然。
逍遥詠  其一四 宋太宗
誰知學道本來真，鉛汞爲媒最好親。非是虛傳經歲月，自緣無識探龍津。初凝白雪堪可貴，解點黄金妙入神。術數催驅依造化，老顔改作後生人。
逍遥詠  其一五 宋太宗
非來非去亦非忙，所是凡爲自短長。專志比徒歸一等，誰知禮度畏三光。相傳祇要達真境，勿說辛勤却易傷。授得道心皆語默，四時八節順陰陽。
逍遥詠  其一六 宋太宗
十洲洞府養神仙，歲說桑田屢變遷。老子商周爲柱史，劉安拔宅上青天。名山隠遁非堪守，鍊藥修真本自然。想取儀形通感應，徒勞運智亂烹煎。
逍遥詠  其一七 宋太宗
真空達得便須休，二起生三一上求。謾說希夷來遂古，還知造化不同流。伏藏密旨機關內，合會非常本自由。若遇逢師親口訣，才年返少保千秋。
逍遥詠  其一八 宋太宗
見他顔貌未知年，便說人間壽一千。修鍊要門皆的實，行持法度甚精專。於身有益何般是，指口爲明道理全。更擬細窮方外事，無言無語上青天。
逍遥詠  其一九 宋太宗
大底緣由比類深，能中此道費光陰。若知濁浪澄清水，不達浮生認白金。走作真珠藏妙理，究推神室好相尋。功成穩審時間用，變轉無窮重古今。
逍遥詠  其一 宋太宗
脫空謾語莫知真，誑惑愚蒙呼殺人。愛者擬求名利用，被他誤賺怕論申。唯言草異生巖谷，更說天涯泛海津。有甚相干爭道理，幾家燒鍊幾家貧。
逍遥詠  其二 宋太宗
逍遥理路達三清，非是尋常取次名。此語不宗凡見識，籠羅大象顯昭明。傍通照料周遮遠，異境凡從智慧生。言丈室中誰口默，真心傳受一般平。大道逢來是宿緣，終期定可訪真仙。山中修鍊非州郡，城裏無荒隠市鄽。祕術豈教容易得，幽深還許遞相傳。超凡入聖渾閑事，問取人間十洞天。
逍遥詠  其三 宋太宗
道法窮來理甚玄，知之修鍊口親傳。棲真有象藏烏兔，自在遨遊本地仙。赤水華池須是祕，黄牙寶鼎要精研。靈胎變化無相剋，龍虎昇騰論汞鉛。
逍遥詠  其四 宋太宗
玄機聖境謾勞心，何似窮研道理深。升降自然隨我命，莫教虛度向光陰。幾人達得幽閑趣，如樹爭高力不任。闇裏差殊終墜墮，神仙尚恐有飛沈。
逍遥詠  其五 宋太宗
濟世勤行任百年，方知大道自昭宣。休誇解變黄金術，誰信空磨白玉穿。智慧宜從高見識，陰功及物最彌堅。是非達取此言語，宇宙常存隠聖賢。
逍遥詠  其六 宋太宗
青松本不樹蕭條，學士因何智自勞。金水朗然明皎潔，雪山堆積就中高。志心但覓三神藥，凡目難觀萬里毫。我獨閑吟誰解意，悠哉麗日壓靈鼇。
逍遥詠  其七 宋太宗
乘雲駕鶴自西東，修鍊真人意氣雄。出離凡爲高見識，周旋道理遠懷通。愚迷盡說皆非實，解者方知事不空。宿業大都心外障，有緣歲月易成功。八風雷動遶炎洲，巨海波浪四畔流。鼠向此中毛骨異，布成將舊火燃休。白銀絳闕光霞麗，紫玉黄芝瑞氣浮。聖境山林人莫訝，延年皆是衆仙遊。
逍遥詠  其八 宋太宗
窮真妙理訪仙鄉，雲水青山地久長。聞說洞中諸境異，誰知鼎內有非常。遭逢祇是因緣感，費力無成枉用忙。瑞氣青天含象彩，十洲閑坐論陰陽。
逍遥詠  其九 宋太宗
豈將容易話長生，辛苦徒勞業未精。安肯便教貪上得，先須禮讓後純誠。絳霄音旨人難解，白雪消停豎有橫。象外仙山諸境趣，若非修鍊躡三清。
逍遥詠  其一○ 宋太宗
丹丘霧彩好林巒，盡是天宮不死仙。常與神人爲窟宅，能興風雨秀山川。溪頭雲出摇紅葉，谷口村稀伴碧煙。題品洞門房密祕，隠藏蹤跡恐相傳。
逍遥詠  其一一 宋太宗
南來北去及東西，萬物難歸一等齊。倏忽爭知興變易，幽玄恬澹不昏迷。區分有截無邪見，軌範如空詠好題。天且豈容私輔德，功成自豎入雲梯。
逍遥詠  其一二 宋太宗
天地爲爐我自知，人無遠慮必生疑。功夫未至勞懸想，增外聲聞不改移。機巧豈逢容易得，是非終究欲何之。思量大海深淵理，光陰虛度影參差。
逍遥詠  其一三 宋太宗
流砂一味細堪觀，萬象籠羅幾百般。須向鉛中相假合，分成鼎內見其端。煙霞聚散歸深谷，水火相逢不用乾。養就大還昇世界，月宮乞取桂花看。
逍遥詠  其一四 宋太宗
崑崙山上聚神仙，羽駕爭行意不偏。積雪遠看欹下界，巔峰高認湧流泉。真空的實難堪比，異景皆從造化遷。祕密豈教容易辨，玄中之外更深玄。
逍遥詠  其一五 宋太宗
溟溟滄海浪濤深，霧蔽山巒不易尋。紫蓋洞庭人駕鶴，虹霓城郭道爲林。幽玄相去何多少，巧拙無由智慧侵。盡是同緣相引接，從容語話八仙心。
逍遥詠  其一六 宋太宗
大都滋味莫因循，減節從教歲月身。述作比圖人世解，凡情謾說內丹真。消停意上寬還遠，宗旨猶來最好親。動靜機關勿勞苦，坎離卦象善調勻。
逍遥詠  其一七 宋太宗
逍遥但信莫狐疑，天自高兮地本卑。曉取聲聞歸至道，從來法則盡如斯。物情運化真純理，謾說周遮問不知。性識賢愚俱一體，善緣惡業影相隨。
逍遥詠  其一八 宋太宗
靈芝出見少人知，此是含玄故不疑。隠逸大同非妄想，精誠自化豈參差。翺翔碧落乘雲駕，宛轉虹霓入室時。至道就中升降等，凡田日用有盈虧。
逍遥詠  其一 宋太宗
先賢所誡恐心邪，不說神明道理耶。豈信爐中生白雪，是非汞內産丹砂。華池自有延齡藥，龍虎相逢王幾家。十月陰陽須滿足，餘殘審細勿教差。
逍遥詠  其二 宋太宗
彩雲輕舉壓天津，舞鶴迎鸞自在身。蟾影枝開三島樹，桃花風弄十洲春。相傳靈異無虛說，道理分明盡是真。但信此中深護慎，修行所願勿因循。
逍遥詠  其三 宋太宗
剛柔得所自安寧，五色霞光景象清。龍倚穴吟雲雨至，虎依巖嘯澗風生。從容海嶠非遥遠，倏忽煙蘿別有情。誰到真空閑密地，火輪玉闕鎮常明。
逍遥詠  其四 宋太宗
天非愛道許人修，學士愚迷不到頭。內境擬將何所用，杳知深邃故難求。丹霞隠密堪依仗，雪月縱橫入品流。消息頓然潜世慮，凡岐聖路有剛柔。
逍遥詠  其五 宋太宗
逍遥裏外混諸天，澹蕩其中四敘間。拂拭塵埃明印月，徧驅神鬼鎖驪山。裝添出沒何奇異，祕隠藏真未是閑。但好消詳清景內，勿生疑慮動機關。
逍遥詠  其六 宋太宗
口稱千歲少年顔，不是天人即地仙。四海五湖皆徧歷，十洲三島去周遷。道高舉措何優劣，精彩非常語更賢。物理開襟通象外，未知幾許達深玄。
逍遥詠  其七 宋太宗
鸞棲洞府影交加，金鼎將成豈用誇。向日迎陽爐上火，中秋望月桂開華。丹砂伏定縱橫藥，白雪飛騰不離家。一種爲鉛鉛自化，靈胎母子笑天涯。
逍遥詠  其八 宋太宗
離男坎女甚清廉，金鼎分毫上火炎。莫把餘心懷利用，古先學士誡無厭。深藏異寶參詳理，已漸成形旋要添。運轉但教經歲月，光揚溢目衆人瞻。
逍遥詠  其九 宋太宗
何人曉了是兼非，鉛汞從凡隠聖機。福壽丹砂隨日變，長生藥鼎負龍威。秦皇漢武終邪見，大道神仙在杳微。學似牛毛成似角，故然堪笑兩無依。
逍遥詠  其一○ 宋太宗
逍遥抱一豈相差，方便門開智慧花。神室分形添石髓，華池巨燄隠靈砂。穹隆務實歸宗旨，釋意從容不是賒。滋味勿教貪過度，必然混世老天涯。
逍遥詠  其一一 宋太宗
龍虎剛柔隠聖方，一時和合運陰陽。周知配類無疏失，物性從來理自長。鼎裏花開裝五彩，心明火候制三黄。更能通得華池妙，南北東西不可當。
逍遥詠  其一二 宋太宗
神仙不死幾人存，欲界從頭是可論。真實自然歸至理，狂顛逢見道須尊。分明記取依經典，消息臨時度曉昏。四敘推遷由反覆，唯占日月順乾坤。
逍遥詠  其一三 宋太宗
逍遥密化道希夷，宗習羣流我詠之。應是有情聽譬論，莫教虛度悟參差。深窮動靜宜消息，測隠玄元善所爲。性識更能通幻夢，恬然存相似生知。
逍遥詠  其一四 宋太宗
水精宮殿月華明，白玉爲牆火不侵。八境風高駢羽駕，九重天上絳霞深。物情晃朗無遮隔，非是凡間比類尋。汗漫真遊誰得到，桂花香潔影森森。
逍遥詠  其一五 宋太宗
從凡入聖作梯媒，紅燄爐深豈易裁。點化縱橫名大藥，納驅雜類謾成灰。真鉛即是機關理，闇室皆明任衆猜。未究前言勞自苦，精窮玄妙樂康哉。
逍遥詠  其一六 宋太宗
交結從頭有順違，方知霧散若雲飛。超凡入聖含金體，拋棄迷蒙掛紫衣。細認消停無遠近，分明意外隠玄機。相逢配偶爲閑事，誰解調持得一歸。
逍遥詠  其一七 宋太宗
昭宣形體思悠然，那是愚夫那是仙。不識饒教非遠近，誤來何事苦相懸。含容裏外無諸物，象法其由語話詮。品格調高奔世界，任從他寶四周遷。
逍遥詠  其一八 宋太宗
知之修鍊但辛勤，若志由來離六塵。金鼎乍分紅燄火，月魂高鎖碧潭津。深思五嶺凡間路，好作三天物外人。萬里州通寬世俗，清虛境象善求真。
逍遥詠  其一九 宋太宗
知來祕法諭恒沙，須是鉛開汞上花。燒鍊勿令傷血脈，凡情散亂損黄牙。離男合度分明說，坎女和同不用誇。大矣日中成九轉，紅漿一飲到仙家。
逍遥詠  其二○ 宋太宗
還源根本杳難窮，祕密玄微造化中。白日昏迷常不見，青龍霧曉大家同。陰陽表裏和煙碧，天地相鮮似火紅。直要審詳知道理，丹成千載上昇功。
逍遥詠  其一 宋太宗
還元到即見真歸，不是虛傳羽化飛。大道勿將閑設用，精修別得便忘機。安排穩入龍宮內，變易終藏虎鼎威。豁達乾坤神妙理，逍遥鉛汞共相依。
逍遥詠  其二 宋太宗
鶴骨巖巖混世間，不侵寒暑似童顔。精神爽麗方干典，舉步如飛思慮閑。起坐問他修鍊法，亂將詞理勿交關。生來靜却凡愚見，又說三仙有大還。
逍遥詠  其三 宋太宗
停騰火候詰炎山，九轉方能濟世間。玉蘂花開真可愛，紅爐鼎內境幽閑。人逢藥就延長久，羽駕仙迎返少顔。盡在目前非是遠，定知時日好登攀。
逍遥詠  其四 宋太宗
泥丸本是命根宮，消息臨時語話通。大道比來行氣術，其餘效驗藉陰功。物情之理皆清浄，造化玄微事莫同。珍重此言深可意，腹中日運鼎花空。
逍遥詠  其五 宋太宗
無名蹤跡故難興，智者消詳冷似冰。廓落異端隨日變，乖違法度受天懲。機關勿使招他謗，亮直溫和自舉升。好事相宗堪軌範，方言內外一般稱。
逍遥詠  其六 宋太宗
天生顔貌幾何般，鶴骨餐霞厭俗觀。赤水華池誰法則，白銀爲闕又堪看。來傳音旨俱然混，位有尊卑勿異端。逆順之中關理性，心田靜外豈相干。
逍遥詠  其七 宋太宗
靈草靈砂起自然，却將非外亂烹煎。黄牙成土堪名藥，秋石爲胎本是鉛。樂道逢來忻且喜，周知體認更完全。陽施陰授宜消息，不識時人在眼前。
逍遥詠  其八 宋太宗
逍遥我命在玄穹，鶴宿霞栖景致中。自得安寧兼養道，更將利益屏羣雄。淵深引古知今用，劈斫區分盡可通。和暢五音從豁達，乾坤之內靄溟濛。
逍遥詠  其九 宋太宗
巔峰一望不深潭，誰解緣情語話堪。暗室自開明日月，道心奇異老山菴。研窮妙理真消息，誡忌先賢讓不貪。稽古尚爲今法則，愚蒙太甚苦談談。
逍遥詠  其一○ 宋太宗
千年福壽自由人，萬象星羅仰在身。寶馬不教龜鱉乳，嘉禾須問穀田神。根株種植華池內，藥鼎煎催運火勻。混沌分來皆是道，二儀交感八方親。
逍遥詠  其一一 宋太宗
非人口似瀉汾河，此輩塵中有甚多。心恨貌恭無定止，舌誇端正亂乖訛。爲官善政身榮祿，利劍休教石上磨。立待滿盈船陷水，惡風從被海神拖。
逍遥詠  其一二 宋太宗
精詳語議四門開，舒慘陽和意外裁。遠見風塵思往事，無窮日月去還來。樂耶指趣歸三體，周旋道理遍九垓。賢聖人天常法則，卿雲嶺上白皚皚。
逍遥詠  其一三 宋太宗
飛騰自在莫教賒，坎女離男共一家。無礙逍遥通智慧，將求利樂勿須誇。靈根就看和春雪，神室之中有絳砂。彼是彼非堪可重，常娥倚樹笑唅呀。
逍遥詠  其一四 宋太宗
貪染猶來理不通，虛勞歲月面西東。從前自是凡心別，利益須歸上帝功。洞府名高同景致，塵泥蹤跡莫知空。去非但向鉛中作，變化飛騰大道雄。
逍遥詠  其一五 宋太宗
達道真人見者稀，豈教容易等閑知。陰陽造化無非實，天地元精動合宜。功行三千須及物，還丹九轉上昇時。忙中歲月忙中遣，我本愚來性不移。
逍遥詠  其一六 宋太宗
栖心隠逸故非常，大約恒持要久長。清浄好爲皆是益，周旋理度審安詳。法乾馭物須平穩，順日成功自酌量。倏忽之間堪疋配，臨時巧拙見圓方。
逍遥詠  其一七 宋太宗
香湯沐浴更齋清，運動形軀四體輕。魔鬼自然生怕怖，神魂必定轉安寧。從無入有皆真實，去住何難妙最精。五行聚散歸一體，靈源不用苦煎烹。
逍遥詠  其一八 宋太宗
一身獨善欲何之，爭及衣冠解撫綏。浮世淺情無限量，愚蒙自是不相規。直須憑仗分明說，語取靈源問得知。要覓洞中閑日月，除將濟事謾非爲。
逍遥詠  其一九 宋太宗
尋思道味詠吟哦，去住先賢有幾何。性識無凝關要妙，浮沈依約不言多。但將子細分明說，猶恐閑非却被魔。救世比來心所願，逍遥盡入扣玄歌。
逍遥詠  其二○ 宋太宗
鉛汞丹方不謾論，同歸一體有玄門。剛柔産取黄牙樹，遠近先明赤水魂。化質昭然清日月，縱橫無礙杳乾坤。龍吟虎嘯真非是，霧散雲飛似雨奔。
逍遥詠  其一 宋太宗
道妙懷真紀異常，人間天上若存亡。潜機物類多中覷，納取虛無定久長。碧落遨遊歸洞府，黄金不買自馨香。參同契合諸經說，精魄奪來爛紫光。
逍遥詠  其二 宋太宗
無爲道大入幽玄，幾許風光慕昔賢。對境盡同閑見識，忙中皆是急相煎。配匹直須寬雅淡，會有逢時不偶然。修鍊但教堅志氣，參詳穩審更周旋。
逍遥詠  其三 宋太宗
含胎長養盡籠羅，豈離玄談道理麽。狐兔幾曾能乳馬，麥田斷定不生禾。目前便是真佳境，汞內消停自合和。認取門庭深見解，紅砂奇異湧恒河。
逍遥詠  其四 宋太宗
人心多是少相投，非識塵中上品流。不見真宗歸物理，難知妙道後先休。生前內鼎宜烹鍊，殊勝華池好漸修。但見完全憑土德，能調火候藥皆秋。
逍遥詠  其五 宋太宗
玄之玄又見真空，巧拙臨時要妙中。大智伏藏知遠近，纖微盡達了然通。周旋物性誰區別，坦蕩由來是且同。境致三才隨有位，神光照室瑩西東。
逍遥詠  其六 宋太宗
還丹未就且降魔，二八從教細攪和。離火摧駈凡入聖，坎鉛功力甚僂儸。紅塵自化真堪貴，白雪增盈不用多。九轉龍吟成虎嘯，人非人是狀巍峨。
逍遥詠  其七 宋太宗
難求的當問愚癡，那箇堪言好事知。名利猛貪無有足，多端動止沒規儀。浮生不實將何用，欲把非常亂作爲。謾語饒教能配類，一朝患害殢他誰。
逍遥詠  其八 宋太宗
千般萬類不相逢，天地尊地卑豈易窮。海岳高深隨日轉，神仙聚樂隠塵中。鮮求名利知貪少，多事閑忙總是空。幾箇心賢平坦蕩，十洲三島自從容。
逍遥詠  其九 宋太宗
含元得一本真宗，誤者平論總是空。萬象都來皆備數，千言譬諭了然通。才高俊彥優堪賞，竊祿偷安有異同。唯願他心如似我，不教陷惡罪身中。
逍遥詠  其一○ 宋太宗
乾關萬象審消停，子母相傳日月精。産藥要教千日化，玄門全藉五行清。靈胎脫體方知聖，鉛汞梯媒不是名。金鼎就來從變質，陽和陰氣兩俱生。
逍遥詠  其一一 宋太宗
九重天上帝仙居，愚昧求真道理疏。混沌初分長日月，精魂聚散記丹書。離男坎女皆相類，壬子丙丁異境殊。歷劫因緣隨世在，陰功及物最玄殊。
逍遥詠  其一二 宋太宗
神水華池妙更精，非鉛非汞妄干名。河車本是延齡藥，戊子從教配類成。朱雀坎蛇安在後，青龍白虎免交爭。若使真金全二八，何憂住世不長生。
逍遥詠  其一三 宋太宗
還知受氣稟天然，百法方爲事理全。假合都來歸至道，修持遠大理通玄。二儀交感成祥瑞，八卦剛柔被俗牽。何謂此中生恍惚，直須欵曲細精研。
逍遥詠  其一四 宋太宗
玄門至道故無涯，自是人心所見邪。智識未能通大藥，豈將容易擬榮家。千年聖境何虛謬，百劫曾修不用遮。龍虎欲成堪鍊鼎，勿爲利路亂交加。
逍遥詠  其一五 宋太宗
論功須是一陽初，二八調和作楷模。固濟但牢封密閉，莫教中道有差殊。依時消息專心記，在意停騰運火徐。日月無虧明節候，從容願所不躊躇。
逍遥詠  其一六 宋太宗
還丹百數細須尋，以驗從來道理深。火候混成如白屑，水中凝結是黄金。循環復始周旋鼎，造化駈馳要用心。消息玄門窮八卦，飛騰自在遠山岑。
逍遥詠  其一七 宋太宗
真空修鍊永長年，不識還丹在眼前。一得清來光宇宙，千朝須是用烹煎。人間天上分明錄，汞裏花開豈偶然。達取但教依理路，勿貪世利悞周旋。
逍遥詠  其一八 宋太宗
烘烘火色水中論，至寶須教鼎內存。點化自然常在手，區分道理有玄門。莫將容易誇言說，盡入虛無是我尊。天動地神邪可畏，丹能飛走似雲奔。
逍遥詠  其一九 宋太宗
人是人非意頗同，較量此事盡歸空。無爲政化求真理，方表深仁大道雄。舉止但能恒有節，尋思何處不周通。寰瀛善惡知多少，莫忘生前積德功。
逍遥詠  其二○ 宋太宗
因緣業障遇真稀，黄帝乘龍豈是非。達識尚凝常恍惚，愚蒙學解故相違。華池秘密人天授，神室光揚日月輝。智者無言皆口嘿，敢將容易論玄機。
逍遥歌 宋太宗
逍遥自在何拘束，天地希夷無返覆。勿把他心向外求，真宗理道相和睦。人間天上盡修行，七寶山高混太清。玉樹玄珠明照室，命根悟者轉增盈。虛無入有何蹤跡，非是神光化金液。廓落方圓在杳冥，南來北去斷消息。靈元物象向天涯，古往今來聖事誇。無礙智通精進心，研窮理路互交加。奇哉離燄烹鉛水，清靜之中藏奧旨。出沒門庭景異常，十洲隠大神仙子。綿綿若論太幽深，即是流珠不是金。萬卷經文兼在目，機關絕妙有浮沈。開關寤寐來相逼，魄走魂歸天地力。風掃塵埃躡紫雲，睹其顔邈難別識。勿生疑慮變陰陽，須信丹砂道理長。若向此中明此義，十洲洞府藴馨香。康哉內景植仙桂，枝葉婆娑深根蒂。真宗妙法審來由，修鍊真空無涯際。要知逆順莫相非，廣演周遮隠玄機。先說艱難後始說，精窮運化遂相依。瑶池浴鳳通霄漢，金闕光舒何燦爛。丹成可驗不狐疑，常娥偷竊月中看。春間花卉一齊開，天上優游誰肯來。洞裏煙霞牢秘隠，水精宮殿白皚皚。昔日神仙皆燒鍊，不說根由人豈見。本是凡情枉謾勞，何年待得成九轉。密藏無使等閑知，碧落真如在兩儀。理外消停造化實，相逢遇偶勿懷疑。直須意遣凡庸道，所以難言論秘奧。先令頓悟了然空，方扣玄關驅煩惱。從來教法甚分明，幾許心迷事不成。棄世比圖閑自性，精修道路必長生。歸童返老超升界，正定威儀勿懈怠。開閉善能若苦勤，奮迅光陰同一泰。凡流學者不堅持，生滅門中故不知。走縮陰陽無住相，非難非易細推之。含胎十月無休歇，或作金兮或似雪。認取還丹莫亂求，獼猴水底弄明月。
緣識  其一 宋太宗
靈無知大道，極意思悠然。摩日雲中雁，瀟湘水似天。孤峰高遠近，實月瑩團圓。信解明開悟，青霄在目前。
緣識  其二 宋太宗
往事興人感，徘徊思寂寥。湛然窮古道，羣品似相邀。春臺松柏靜，秋風海岳摇。時遷何倏忽，落葉自零飄。
緣識  其三 宋太宗
誰測玄機聖，天功地久長。羣生皆是性，道德有圓方。姘醜隨情意，於戲細酌量。達人知澹薄，默默見非常。
緣識  其四 宋太宗
當看浮生業，朝觀暮亦悲。笑迎先溟目，惡至聚愁眉。正直迴斜曲，冤逢不用推。小人心似獸，君子定無欺。
緣識  其五 宋太宗
恍惚人難曉，天仙語默玄。修心無道理，終日自忙然。我命真中趣，長生認宿緣。機權饒使用，聖事不虛傳。
緣識  其六 宋太宗
大道常恭謹，明靈不降威。少言知有信，多事自招非。年壽看松柏，冠簪短布衣。我心忙也樂，清浄得同歸。
緣識  其七 宋太宗
清靜真空理，不無解者難。縱橫依見性，廓落智中觀。坦蕩歸仁德，辛勤久遠看。勿教爲逆順，平地入雲端。
緣識  其八 宋太宗
寂靜人歌詠，愚情豈易知。但求心自樂，不怕面相欺。枉直回邪滅，顛狂道德持。高明常鑒照，方寸欲何之。
緣識  其九 宋太宗
天界殊勝理，凡愚不易知。曩因誰可究，淺近故懷疑。的實歸真性，回邪入正持。樂耶親大道，報應自然之。
緣識  其一○ 宋太宗
浮生人怕死，螻蟻命何輕。福業隨緣寂，慈悲響善名。在家行孝愛，食祿盡忠貞。天道不移改，佛心化有情。
緣識  其一一 宋太宗
逍遥賢聖樂，我悶俗情愚。鄙俚何堪數，斟量解卷舒。惡緣須盡去，善事好相於。忙急真如夢，乾坤造化殊。
緣識  其一二 宋太宗
謙遜明然得，滋章道理疏。榮枯皆定分，巧拙亦何如。撫俗從仁感，臨民用教敷。高明歸輔德，建立紀功書。
緣識  其一三 宋太宗
形影隨人得，精修道不迷。研窮深理路，造化隠端倪。雲引龍吟穴，風生虎嘯溪。少知愚豈解，南北與東西。
緣識  其一四 宋太宗
無窮思廣大，幽隠便知深。智達千經論，方關一寸心。總明懷往古，曩劫順從今。此理人須信，周旋子細尋。
緣識  其一五 宋太宗
伏藏終不見，巧拙是兼非。至道光懷古，周通隠聖機。清天何物性，濁地故相依。修鍊真堪惜，疏慵有順違。
緣識  其一六 宋太宗
爲人能省己，就靜亦皆忙。春去秋來定，年諸日遠長。英姿終有異，賤品足顛狂。蠢動含靈性，善生惡自亡。
緣識  其一七 宋太宗
知之修鍊法，便是聖中人。有象虛無境，邪緣不見真。恒持功行益，響應甚平均。渾然天地理，大道遍乾坤。
緣識  其一八 宋太宗
庶事情多感，光陰自古長。貪癡何意遣，愚輩爲誰忙。紅葉隨時變，白頭最易傷。世途能及物，善德遠馨香。
緣識  其一九 宋太宗
清虛閑靜得，奉道見真諦。契合皆堪用，因緣事好依。精誠求諦信，須有是兼非。達豁幽深遠，奧妙入玄機。
緣識  其二○ 宋太宗
終日窮經史，思惟事轉深。公忠懷士意，是理好相尋。總慧玄高鑒，回邪枉用心。從容閑歲月，學古便知今。
緣識  其二一 宋太宗
真境堪依仗，周遷四敘移。人忙閑聖跡，心達罷狐疑。俊造皆流品，逢能即是師。二從寒暑變，龍浴鳳皇池。
緣識  其二二 宋太宗
一逢又一別，來往幾時休。處世皆名利，貪生去不留。善緣看似夢，惡事勿臨頭。如病心常怕，生前樂自由。
緣識  其二三 宋太宗
頂戴尊天地，聰明識見高。無爲通理性，猛利豈虛勞。出沒終難認，因緣不可逃。中原多聖境，四海湧滔滔。
緣識  其二四 宋太宗
避罪勝修福，其爲理一般。資財豐利益，公道不欺瞞。濁世貪榮祿，明時善政官。遏强能撫弱，容此勢情觀。
緣識  其二五 宋太宗
如水澹交疏，尋思道更殊。乖張顛覆易，知己便相於。路坦如平掌，風傳語不書。煙霄明月靜，負志話清虛。
緣識  其二六 宋太宗
天上與人間，賢愚不蹔閑。精修歸至理，道大隠玄關。聖境皆奇絕，凡情豈易攀。羣仙寬坦蕩，却老盡童顔。
緣識  其二七 宋太宗
世途含萬象，稽古便知今。大樹垂清影，如花耀碧岑。虛勞空自白，德行勝黄金。有過而能改，無爲積善深。
緣識  其二八 宋太宗
法演雙林下，凡情世眼觀。澹煙光雨際，孤月浄雲端。意思皆時暫，縱橫大教寬。含情能息慮，物外不相干。
緣識  其二九 宋太宗
表裏分明說，深窮妙更玄。愚迷行不到，聖事法中傳。欲界情無定，真空本自然。今生隨曩劫，清浄照三天。
緣識  其三○ 宋太宗
愛老及憐貧，逢迎善者親。道高明似日，民有幾般人。盛暑觀蚊蚋，窊魚探海津。閑忙皆自得，冬去後知春。
緣識  其三一 宋太宗
多言心不善，出口莫能追。如夢歡娛樂，歸家說盛衰。擬將何所用，理亂別公私。方寸巧旋設，小人亦可悲。
緣識  其三二 宋太宗
雅澹玄中得，常人故不知。幽深無遠近，道外細推之。碧落神仙境，煙霞日月隨。參詳寰宇內，邪正豈相離。
緣識  其三三 宋太宗
世間何所益，樂善有馨香。貴賤雖差等，非違定不祥。春臺宜勝地，花木收嚴霜。求取立身行，恒持但久長。
緣識  其三四 宋太宗
逍遥能自在，大道亦何殊。澹薄隨情遣，優遊靜惡除。春生凡作則，秋謝徧悲疏。利益玄穹鑒，公平信史書。
緣識  其三五 宋太宗
紫陌紅塵裏，貪名利好爭。世情皆擾攘，大道甚縱橫。弦直終無曲，心邪自不平。若能如遂意，復學法先生。
緣識  其三六 宋太宗
民間天上事，通理一言之。仙積千年壽，人終百歲期。禮容分次第，汎愛別尊卑。福業有輕重，那堪亂作爲。
緣識  其三七 宋太宗
世上多虛飾，方知一切心。不羣終是異，僻學古同今。逸士寬懷釋，爲官理道深。移時非獨見，令我思沈吟。
緣識  其三八 宋太宗
真一生天地，因依認宿緣。智高通理性，凡下少周旋。語默何奇絕，幽深隠聖賢。誰人解我意，大道寸心玄。
緣識  其三九 宋太宗
石室巢新燕，人心在眼前。飛雲高去影，敗葉擁流泉。取捨憑認定，升沈勿自專。守貧知大道，盛事好攀緣。
緣識  其四○ 宋太宗
豁意何清浄，愚人不信迷。石巖孤野鶴，仙路躡雲梯。棟木生深谷，寒鴉入夜啼。怡顔能待客，沽酒旋烹鷄。
緣識  其四一 宋太宗
利鈍猶根性，無緣枉用心。邪求皆是相，正定理玄深。巧拙高含識，輕浮力不任。大乘通語默，稽古便知今。
緣識  其四二 宋太宗
智使千般用，思量也大愚。黄昏直至曉，皎日瑩康衢。瑞典通三界，華胥樂四隅。諭開方便治，平坦絕崎嶇。
緣識  其四三 宋太宗
皆救眼前急，錐刀藴利名。愚心違善道，慧眼自分明。大海波浪沒，深山棟木成。旁求存古意，後學法先生。
緣識  其四四 宋太宗
得道超凡聖，逍遥本是緣。羣迷難解會，我且不虛傳。但信恒無斷，精窮用意專。審聽明譬喻，勿被俗情牽。
緣識  其四五 宋太宗
古來高逸士，數目幾多人。積德千花秀，溫良七寶珍。緣因終可作，好事福齊臻。宇內光陰速，仙天夜月春。
緣識  其四六 宋太宗
君子懷幽趣，謙恭禮樂才。經心皆識見，書史盡通該。有德馨還遠，清虛道亦開。先生宜法則，宿習自將來。
緣識  其四七 宋太宗
遁跡深巖谷，身閑未是閑。研窮堪語默，寂靜杳冥間。祕密逢邪見，難開大道關。金丹無效用，弗可返童顔。
緣識  其四八 宋太宗
人本心田靜，機關買是非。聰明存節操，曲直自相依。思寂知玄奧，區分有順違。精通含識性，理義愷然希。
緣識  其四九 宋太宗
行止由修鍊，輝光朗自然。深山藏虎豹，大海隠龍泉。鶴唳沖霄漢，龜生得壽年。怡情含道識，浩渺九重天。
緣識  其五○ 宋太宗
誰人信我說，我說亦非常。苦行分明樂，緣深解即忙。乖持如似夢，慕道行清凉。影響隨聲應，玄門可度量。
緣識  其一 宋太宗
高山石室半空嵌，選取靈芝草盡芟。法意要修心一等，道情焉用口三緘。丹砂保重開清境，白髮相宜倚翠巖。曩劫緣中因種在，布衣鶴袖鳳來銜。
緣識  其二 宋太宗
歸依妙法要精專，極目煙霄路不偏。日月明通三界眼，雲梯上有十洲仙。慈悲願力彌何遠，煩惱能除道最堅。救苦觀音名利益，經文曾與世間傳。
緣識  其三 宋太宗
修心慕道入玄機，方便門停次第依。種性莫教拘執定，因緣去住不相違。離他少欲陰功積，淡薄深來絕是非。浮世利名常自遣，真空妄想一時歸。
緣識  其四 宋太宗
耳根清靜本來修，萬法從心不外求。海岳動摇山色異，玄珠盡在眼中收。持齋道士尋紅藥，醉卧仙人未白頭。麋鹿同羣方可信，逢春但笑樂花秋。
緣識  其五 宋太宗
忘機悟既見真詮，慕道威儀立善緣。語默但教方外用，玄微通達自彌堅。利名染著還如夢，性相歸來猛似泉。三業之中堪發問，勿令萬法不精專。
緣識  其六 宋太宗
隨機發問絕親疏，法界明文本不殊。厭苦羣生含萬像，歸依大覺達三無。蓮開湛寂真如境，屋裏空勞總是虛。緣起性中平等用，直須樂道善心居。
緣識  其七 宋太宗
道高人世禮周旋，語默如癡似不言。洗滌要教心地靜，狐疑勿類水蓱翻。經書說盡修真理，歲月休防罷引援。雅合無爲深見識，陰陽去住捉寒暄。
緣識  其八 宋太宗
神丹妙道故延年，豈是凡流識大仙。老子尚猶能諱事，軒皇不許亂相傳。誰知造化功夫力，罕見今生度宿緣。猛虎伏來龍駕馭，雲騰五色思悠然。
緣識  其九 宋太宗
大道逢來是宿緣，終期定可訪真仙。山中修鍊非州郡，城裏無荒隠市鄽。祕術豈教容易得，幽深還許遞相傳。超凡入聖渾閑事，問取人間十洞天。
緣識  其一○ 宋太宗
青松本不樹蕭條，學士因何智自勞。金水朗然明皎潔，雪山堆積就中高。志心但覓三神藥，凡目難觀萬里毫。我獨閑吟誰解意，悠哉麗日壓靈鼇。
緣識  其一一 宋太宗
天地爲爐我自知，人無遠慮必生疑。功夫未至勞懸想，境外聲聞不改移。機巧豈逢容易得，是非終究欲何之。思量大海深淵理，光陰虛度影參差。
緣識  其一二 宋太宗
崑崙山上聚神仙，羽駕爭行意不偏。積雪遠看欹下界，巔峰高認湧流泉。真空的實難堪比，異景皆從造化遷。祕密豈教容易辨，玄中之外更深玄。
緣識  其一三 宋太宗
溟溟滄海浪濤深，霧蔽山戀不易尋。紫蓋洞庭人駕鶴，虹霓城郭道爲林。幽玄相去何多少，巧拙無由智慧侵。盡是同緣相引接，從容語話八仙心。
緣識  其一四 宋太宗
彩雲輕舉壓天津，舞鶴迎鸞自在身。蟾影枝開三島樹，桃花風弄十洲春。相傳靈異無虛說，道理分明盡是真。但信此中深護慎，修行所願勿因循。
緣識  其一五 宋太宗
天非愛道許人修，學士愚迷不到頭。內境擬將何所用，杳知深邃故難求。丹霞隠密堪依仗，雪月縱橫入品流。消息須然潜世慮，凡岐聖路有剛柔。
緣識  其一六 宋太宗
逍遥裏外混諸天，澹蕩其中四敘間。拂拭塵埃明印月，徧駈神鬼鏁驪山。裝添出沒何奇異，祕隠藏直未是閑。但好消詳清景內，勿生疑慮動機關。
緣識  其一七 宋太宗
龍虎剛柔隠聖方，一時和合運陰陽。周知配類無疏失，物性從來理自長。鼎裏花開裝五彩，心明火候制三黄。更能通得華池妙，南北東西不可當。
緣識  其一八 宋太宗
水精宮殿月華明，白玉爲牆火不侵。八境風高駢羽駕，九重天上絳霞深。物情晃朗無遮隔，非是凡間比類尋。汗漫真遊誰得到，桂花香潔影森森。
緣識  其一九 宋太宗
還元到即見真歸，不是虛傳羽化飛。大道勿將閑設用，精修別得便忘機。安排穩入龍宮內，變易終藏虎鼎威。豁達乾坤神妙理，逍遥鉛汞共相依。
緣識  其二○ 宋太宗
泥丸本是命根宮，消息臨時語話通。大道比來行氣術，其餘效驗藉陰功。物情之理皆清浄，造化玄微事莫同。珍重此言深可意，腹中日運鼎花空。
緣識  其二一 宋太宗
天生顔貌幾何般，鶴骨餐霞厭俗觀。赤水華池誰法則，白銀爲闕又堪看。來傳音旨俱然混，位有尊卑勿異端。逆順之中關理性，心田靜外豈相干。
緣識  其二二 宋太宗
逍遥我命在玄穹，鶴宿霞栖景致中。自得安寧兼養道，更將利益屏羣雄。淵深引古知今用，劈斫區分盡可通。和暢五音從豁達，乾坤之內靄溟濛。
緣識  其二三 宋太宗
巔峰一望水深潭，誰解緣情語話堪。暗室自開明日月，道心奇異老山菴。研窮妙理真消息，誡忌先賢讓不貪。稽古尚爲今法則，愚蒙太甚苦惔惔。
緣識  其二四 宋太宗
非人口似瀉汾河，此輩塵中有甚多。心恨貌恭無定止，舌誇端正亂乖訛。爲官善政身榮祿，利劍休教石上磨。立待滿盈船陷水，惡風從被海神拖。
緣識  其二五 宋太宗
精詳語議四門開，舒慘陽和意外裁。遠見風塵思往事，無窮日月去還來。樂耶指趣歸三體，周旋道理遍九垓。賢聖人天常法則，卿雲嶺上白皚皚。
緣識  其二六 宋太宗
貪染猶來理不通，虛勞歲月面西東。從前自是凡心別，利益須歸上帝功。洞府名高同景致，塵泥蹤跡莫知空。雲非但向鉛中作，變化飛騰大道雄。
緣識  其二七 宋太宗
達道真人見者稀，豈教容易等閑知。陰陽造化無非實，天地元精動合宜。功行三千須及物，還丹九轉上昇時。忙中歲月忙中遣，我本愚來性不移。
緣識  其二八 宋太宗
栖心隠逸故非常，大約恒持要久長。清浄好爲皆是益，周旋理度審安詳。法乾馭物須平穩，順日成功自酌量。倏忽之間堪匹配，臨時巧拙見圓方。
緣識  其二九 宋太宗
香湯沐浴更齋清，運動形軀四體輕。魔鬼自然生怕怖，神魂必定轉安寧。從無入有皆真實，去住何難妙最精。五行聚散歸一體，靈源不用苦煎烹。
緣識  其三○ 宋太宗
一身獨善欲何之，爭及衣冠解撫綏。浮世淺情無限量，愚蒙自是不相規。直須憑仗分明說，詰取靈源問得知。要覓洞中閑日月，除將濟事謾非爲。
緣識  其三一 宋太宗
尋思道味詠吟哦，去住先賢有幾何。性識無凝關要妙，浮沈依約不言多。但將子細分明說，猶恐閑非却被魔。救世比心來所願，逍遥盡入扣玄歌。
緣識  其三二 宋太宗
無爲道大入幽玄，幾許風光慕昔賢。對境盡同閑見識，忙中皆是急相煎。配匹直須寬雅淡，會有逢時不偶然。修鍊但教堅志氣，參詳穩審更周旋。
緣識  其三三 宋太宗
人心多是少相投，非識塵中上品流。不見真宗歸物理，難知妙道後先休。生前內鼎宜烹鍊，殊勝華池好漸修。但見完全憑土德，能調火候藥皆秋。
緣識  其三四 宋太宗
玄之玄又見真空，巧拙臨時要妙中。大智伏藏知遠近，纖微盡達了然通。周旋物性誰區別，坦蕩由來是且同。境致三才隨有位，神光照室瑩西東。
緣識  其三五 宋太宗
千般萬類不相逢，天地尊卑豈易窮。海岳高深隨日轉，神仙聚樂隠塵中。鮮求名利知貪少，多事閑忙總是空。幾箇心賢平坦蕩，十洲三島自從容。
緣識  其三六 宋太宗
九重天上帝仙居，愚昧求真道理疏。混沌初分長日月，精魂聚散記丹書。離男坎女皆相類，壬子丙丁異境殊。歷劫因緣隨世在，陰功及物最玄珠。
緣識  其三七 宋太宗
還知受氣稟天然，百法方爲事理全。假合都來歸至道，修持遠大更通玄。二儀交感成祥瑞，八卦剛柔被俗牽。何謂此中生恍惚，直須款曲細精研。
緣識  其三八 宋太宗
玄門至道故無涯，自是人心所見邪。智識未能通大藥，豈將容易擬榮家。千年聖境何虛謬，百劫曾修不用遮。龍虎欲成堪鍊鼎，勿爲利路亂交加。
緣識  其三九 宋太宗
因緣業障遇真稀，黄帝乘龍豈是非。達識尚凝常恍惚，愚蒙學解故相違。華池祕密人天授，神室光揚日月輝。智者無言皆口默，敢將容易論玄機。
緣識  其四○ 宋太宗
鳳皇燕雀不同羣，非類宜然信有聞。好景銷磨還爾夢，方在虛誕似浮雲。閑吟比喻明如日，雅道留情舊典墳。堪與言論誰是識，舜琴惠愛皷南薰。
緣識  其四一 宋太宗
何爲禪定性心同，解說真如物外空。幾許修行緣上得，惑多妄想障於聰。名彰道理千世永，善惡都歸萬法中。應現機關俱寂默，始知明鑒照昏蒙。
緣識  其四二 宋太宗
無縈無慮鬢如黳，手執仙經杖一藜。猛利銷磨閑歲月，玄中妙道入雲霓。紅塵世界何拘束，白日山川高又低。去住自然皆寂默，逍遥不假上仙梯。
緣識  其四三 宋太宗
高山樹葉翠森森，寂靜因中道最深。利得崑崙皆璞玉，不須麗水有真金。澆漓漸變同堯日，薄俗將重理舜琴。禍福年長隨世改，玄門大戒喻飛沈。
緣識  其四四 宋太宗
玄珠道在口中銜，未信前人明似鑒。試問心田佯兀兀，可憐肌骨瘦巖巖。自言世界歸依重，志誦經文不用攙。鍊得氣來身且健，日斜常望鶴栖杉。
緣識  其四五 宋太宗
四敘相遷亦可觀，斜扉半掩半欹關。詩吟海岳皆空盡，扇覺秋凉漸放閑。樹影臨窗迷遠思，渴禽戀水復飛還。旋教摘果瞑心話，葉木蒼蒼天地間。
緣識  其四六 宋太宗
秋鏁煙嵐日未蟻，道情欲話老僧期。旋烹茶竈心先喜，摇撼松風睡思遲。鶴唳九霄堪入畫，雲平三界化無私。真宗象教非虛說，對境成空是我師。
緣識  其四七 宋太宗
夜醮星壇海嶽飛，龍車摇曳羽雲衣。紅霞影裏輕煙色，玉燭風清皓月輝。三島花明鋪錦繡，千年鶴送下金扉。仙家莫道無多事，十二瓊樓恨不歸。
緣識  其四八 宋太宗
往事悲歡笑一場，乾坤有甚可思量。空知造化情多矣，却是愚蒙不久長。世上周通添眷戀，人間善惡自舒張。熙熙盡入無爲內，明月清風道路忙。
緣識  其四九 宋太宗
尋思往事便堪疏，空有閑雲萬里餘。滿目都來情郁郁，勞心誰把謾驅驅。星辰日月高天際，雲散煙花徧海隅。道德流行寬世界，時捻筆硯亦看書。
緣識  其五○ 宋太宗
是非人我利名心，情僞言同海似深。浩渺無涯成理性，無爲志大可勝任。千年歲月周遊在，萬卷詩書不易尋。世界之中寬更遠，從分混沌至如今。
緣識  其一 宋太宗
我一囊盛寬世界，從頭點取人數在。萬里山河寬更寬，一切衆生智者解。因緣殊勝是因緣，方便法門天最大。天最大，無比擬，經文祕在無生理。知之修鍊是聖人，光陰急速流如水。孤雲野鶴笑龍吟，扣寂希夷求妙旨。但知慙愧常親善，更能通達解區遣。辜負琴書得自由，勿令縈恨金刀剪。離煩惱，大仙上品十洲好。利他貴重無親疏，便是菩提心至老。